amanoisuno/poetBack huggingface dataset:
次允杰五首  其一 許月卿 
魏公間氣孰能儔，纖若登梯量自優。父母床無烹子刃，相公腹有濟川舟。江山之外雲端鶴，天地中間海上鷗。學進識明涵受闊，連天遠水月明樓。
次允杰五首  其二 許月卿 
斯人非與更誰儔，咸以無心感最優。上下天光萬頃碧，乾坤中處一虛舟。相從相語何妨鶴，纔有機心不下鷗。平地人間無限闊，元龍何必卧危樓。
次允杰五首  其三 許月卿 
相鶴先經古罕儔，一詩檃括爾才優。雲天杳杳仙騏騪，蓬海茫茫我楫舟。赴隴光榮空似鳳，乘軒浩蕩不如鷗。淵材多事添煩惱，一夜胎仙頻倚樓。
次允杰五首  其四 許月卿 
老鶴吾慚鶑谷儔，揚州草檄類俳優。千年橘井雉城字，萬斛桃花鶴料舟。爲文待漏書丹鳳，如此有盟寒白鷗。歌吹竹西驚昨夢，眼中騎鶴有高樓。
次允杰五首  其五 許月卿 
瓣香曾侍鶴山儔，蜀有鶴林殊匪優。蛻作嬰兒生我室，化爲道士掠予舟。相同龜壽□鵬鷃，自混雞群狎鷺鷗。仙子已騎黄鶴去，此地空餘黄鶴樓。
六月雨十一首  其一 許月卿 
麟筆大書六月雨，蟬聲靜掃一天秋。天河倒挽甲兵洗，地寶咸歸秔稻疇。雨餘欹枕軒窗月，天際歸帆蘋蓼洲。一飽了知天賜履，漉巾洗盞辦新篘。
六月雨十一首  其二 許月卿 
岫雲已喜能成雨，不卜先知今有秋。作楫作霖三說命，時暘時雨九箕疇。數行竹樹清風夜，萬頃烟波明月洲。二客從予遊赤壁，歸謀正值酒堪篘。
六月雨十一首  其三 許月卿 
先集流傳妙詩句，芃芃禾黍舞凉秋。九秋寶麗從天落，一雨賦興矧若疇。月更風流寫松竹，雨餘凉意滿汀洲。客來且貰鄰壚酒，家釀明朝儘可篘。
六月雨十一首  其四 許月卿 
雨餘目極乾坤月，雪外天連䆉稏秋。舜殿風薰殊未玉，堯天雨施自君疇。層波渝我蒹葭渚，列宿嗤人杜若洲。珍重菊莊來顧我，床頭爲子出春篘。
六月雨十一首  其五 許月卿  庐山
都忘甲子不知老，三十六峰無限秋。江水清兮鱗百丈，廬山高處稻盈疇。堯時丙子壽星數，坡句許家仙島洲。自分吾生老耕釣，花瓢趁取日先篘。
六月雨十一首  其六 許月卿 
五更殊覺洗空憂，一雨端能接引秋。陋室了知饒鶴料，高田無復拆龜疇。蒲葵扇老堪藏篋，楊柳梢存不見洲。混混濁流聊濯足，玉泉金井酒宜篘。
六月雨十一首  其七 許月卿 
雙星今夜話綢繆，頗語人間一夜秋。萬事悠悠何預我，四方蹙蹙屬之疇。萬家旁置傷心地，四水宗朝極目洲。坐看白雲棲斷處，支郎酒老臘前篘。
六月雨十一首  其八 許月卿 
行晴坐雨荷天休，天地中間獨享秋。淡日凉風滿衣屨，甘霖薄暮悅田疇。晴天歷歷供峰嶼，烟雨濛濛護島洲。蹙蹙四方瞻靡騁，愁心如醉嬾新篘。
六月雨十一首  其九 許月卿 
彭城夜雨悲翁季，手植堂前雙桂秋。竹馬吾何計東閣，巾車何自樂田疇。棣華頗失椿萱樹，雁影平沉橘柚洲。更憶北山移植處，釣魚竿底玉醪篘。
六月雨十一首  其一○ 許月卿 
一月春風洛水幽，凜然惟有壑專秋。十室九空鴻鴈渚，千村萬落杞荆疇。烏鳥有情瞻岵屺，黄龍無底羽淵洲。思昔朝廷天廣大，何時醢賜伴醪篘。
六月雨十一首  其一一 許月卿 
今歲無時不禦寇，每年此際去防秋。琴散廣陵今叔夜，笳聲出室古劉疇。啟沃欣承霖雨楫，流離安樂鴈鴻洲。我自清時幸民着，茅柴薄晚婦能篘。
臨川家史君坤翁喜雨 許月卿 
臨川鼓舞誦賢侯，閔雨皇皇祈有秋。昨夜琅函奏霄漢，今朝玉粒雨平疇。名亭應有東坡記，積粟可寬西顧憂。我得順流南浦去，商霖又是濟川舟。
浴罷 許月卿 
浴罷披襟竹影斜，客中殘暑散空花。人行窗外雲無脚，月起林間燈映紗。舉酒聞鐘知近寺，談詩食李却忘家。明朝又浴還來此，何必開樽只煮茶。
次績溪趙簿孟英見投韻 許月卿 
碧澗仙人亦愛樓，星溪樓上豁雙眸。吟邊興落千峰外，醉裏眉攢萬國愁。傳舍官途輕似燕，禪心世事狎於鷗。詩人將半南唐帝，碧澗雲烟六月秋。
次胡伯凱韻 許月卿 
作詩直欲到天慳，於蒍應如元魯山。我隠自便甘曲渚，子來相與釣清灣。閑中日月詩書府，地上神仙人世間。尋柳問花千古意，窗前幽草不須芟。
贈李企 許月卿 
雁湖曾是謫臨川，誰道風流愧昔賢。共覺共兜亂堯世，何須虞芮質周田。三年遷客僅數舍，一日恩書落九天。歸去來荒松菊徑，勉旃忠節振家傳。
寄東宮官 許月卿 
瀛洲有詔翊儲宮，妙選歡傳有古風。鶴禁共看周八士，狐裘記取國三公。年華春早雞聲裏，博望秋嚴霜氣中。入侍緝熙傳聖學，四書雋永事何窮。
題俞時琰杏山堂醫 許月卿 
妖冶來奔夜色昏，毅然絕谷有神明。春融庭畔一簾柳，秋滿湖邊萬頃雲。蕩滌胃腸無穢濁，洞明空色有真清。陳樓相問胡盧處，本事方書世並行。
曆日 許月卿 
曆日從頭又一新，直饒燕雀喜新晴。梅花獻歲無邊景，喜鵲今朝第一聲。柳眼知時王幕綠，草心報國漢朝青。日晴夜雨豐年兆，雨過雲開月滿庭。
香潭八首  其一 許月卿 
平生不作明河篇，一笑童心尚隠然。後日視今哀後日，同年而語不同年。瑩清川澤玻璃地，濃淡烟雲水墨天。儘向癡人前說夢，何妨句裏有嬋娟。
香潭八首  其二 許月卿 
瓊林宴坐賜詩篇，先帝恩光故燁然。紫陌尋春思是日，紅牋通刺戒同年。浮花浪蕊陽和地，疎影暗香霜雪天。松柏歲寒吾共子，春風永巷閉連娟。
香潭八首  其三 許月卿 
殷勤教我琵琶篇，年友胸中炯炯然。公瑾風流酹江月，孔明禮樂中興年。君臣可謂逢千載，南北須教總一天。水調歌中休惜別，月明千里共嬋娟。
香潭八首  其四 許月卿 
我歌亂以歸來篇，君笑騎馿孟浩然。君有風雲須得地，我無曆日不知年。君貪觴咏盟泉石，我願朝廷泰地天。君去登畿春浩浩，我歸受幣女娟娟。
香潭八首  其五 許月卿 
信筆篇篇又一篇，東坡父子故依然。鳳凰鳴處知何日，龍虎榜中今幾年。殘歲寄寒難避地，顛風急雪更無天。六宮粉黛無顔色，誰道人間少靜娟。
香潭八首  其六 許月卿 
斗酒從來詩百篇，世間莊語便譁然。蕙蘭得志應無日，稊稗逢時却有年。何必怨尤難捨我，欲教平治直須天。生來不被蛾眉誤，人謗人間無麗娟。
香潭八首  其七 許月卿 
老師當日啟靈篇，親手傳承豈偶然。殘月曉風空夜夜，垂楊芳草自年年。報恩男子那無地，未喪斯文决有天。月在香潭照心曲，更饒一雨洗娟娟。
香潭八首  其八 許月卿 
政須洗耳聽新篇，業已扁舟學計然。潔己庶幾堪諫主，力田未必愧逢年。菑畬之業平心地，金石之交只在天。舞殿歌臺從冷暖，此心如月一嬋娟。
仲春初五日報謁 許月卿 
玉磬蒲團出定音，謁酬與世費浮沉。徑松參漢周官肅，塢竹藏雲商易深。暮色溪山皆有道，春風花草本無心。年來年去頭成白，斗酒樓前明月斟。
多謝 許月卿 
多謝東皇着意晴，海棠勻趁笑相迎。園林富貴何千萬，花柳功勳已十成。曉雨有情於芍藥，春風無處不流鶑。扁舟水長一篙許，茶竈筆床聊意行。
早起 許月卿 
早起輕寒尚裌衣，飯餘春雨滿行旂。春波綠處春草碧，曉露濃時曉日晞。桃李年年春富貴，桑麻事事道精微。詩情不在火爐畔，風雪灞橋烟景歸。
厭厭 許月卿 
厭厭夜飲忘更深，客不來辭主有情。僮僕觸屏成蝶夢，姬姜壓笛作蟬聲。月如有待行行慢，風不生嗔細細清。萍散人生何可料，嬋娟千里共交盟。
項似道眉子硯 許月卿 
新安硯石舊多奇，硯入黄扉得所歸。呵水浮雲尤物視，傳衣半夜偉人知。坡仙爲欠十眉詠，李及何妨一硯持。堪笑泉田老居士，無端渾沌盡新眉。
憶胡同年 許月卿 
同年情誼弟兄侔，姓不同兮馬范儔。吾榜得人今古盛，使君與我腹心投。斜陽遮斷離愁路，野渡撐開別恨舟。水調聲中多少事，暮烟林壑月明樓。
賦廷玉菊存堂 許月卿 
祖菊園翁孫菊存，君家菊譜傲蘭孫。天隨天問非他族，秋意秋懷自一門。白送遶籬從谷谷，黄飄流地彼村村。花應自賀三生遇，親見淵明無此孫。
賦吳廷圭篔西亭 許月卿 
竹西歌吹古揚州，分與延陵第一流。直節雪霜霜曉檻，虛心風月月明樓。東南直道輝青史，朔北虛懷動玉旒。立盡斜陽更新月，纏腰騎鶴此君游。
題德新堂 許月卿 
同年吾憶鄭盤翁，獨向盤銘緊用工。似玉躬行勤淬礪，如棋世事極磨礲。初年晚節渾無斁，昨日今朝便不同。遺子貽孫新未已，盤銘須信有奇功。
起來 許月卿 
起來霜月冷颼颼，清興催人不自由。萬戶千門胡蝶夢，五更三點黑貂裘。旦公待旦霜如雪，時夜如時月似鈎。明日人來問寄字，一天霜月倚西樓。
露 許月卿 
輕烟薄霧結凄迷，顆顆勻圓訝許齊。無雨無風聞葉響，如珠如粟壓花低。飛來蓮葉仙猶濕，吟過林稍蟬不饑。散洒劉郎金露掌，不垣不戶總京低。
臨川 許月卿 
臨川攝守得仁侯，閔兩精誠貫顯幽。五日不將京兆看，豐年惟切杜陵憂。先欣霢霂滋青稻，佇見滂沱漲碧流。物外閑人歡喜處，炎天亭受一亭秋。
送孫山長謁皮參政 許月卿 
授鉞天教錦故鄉，公心泉石不旂常。沙堤正自恐不免，野渡安能久退藏。羨子白劉從綠野，顧予雞犬愧旌陽。衮衣會趁春風入，野服猶堪謁道傍。
代弟二首  其一 許月卿 
少年卜式謾輸邊，畢竟鄉人合薦賢。純□□□忘寢食，浮名過眼謝騰騫。聖恩雨露榮親日，春酒光風介壽天。世事到頭都是夢，青衫贏得畫圖傳。
代弟二首  其二 許月卿 
渭陽夢斷幾經年，幸甚東床再有緣。躍鯉庭中看鑄鼎，乘龍門外待揚鞭。墓碑不載韓翺字，文集應傳李漢編。愁滿重慈鬢邊雪，夜來風雨暗前川。
挽張丞泳 許月卿 
異時兩舉遂登科，人謂功名當若何。三十餘年空屈曲，七咨脫選竟蹉跎。爲丞再出簿尉下，斯世渾如夢覺過。同里同年老御史，諒難如此不悲歌。
送周徽州赴建州 許月卿 
作牧文公父母州，考亭今又借邦侯。來莫建山同仰止，去思歙水共長流。貢茗莫淹千里守，和羹須是百花頭。暇日摩挲廳壁記，昔梁叔子後身周。
次周尚書八首  其一 許月卿 
卜隠偏宜大好州，浮雲夢不到王侯。細評月露蒼山峙，靜止花闌綠水流。泉□□□□□□，□簑無雨可淋頭。西江賓幕相須久，贏得閑吟謁道周。
次周尚書八首  其二 許月卿 
溫州今似古青州，溫飽能輕百戶侯。沃力泉源那擇地，歲寒砥柱屹中流。要知蟬□三公府，便是黄扉四狀頭。萬事世間唐土爾，辦將勳業到伊周。
次周尚書八首  其三 許月卿 
公與梅溪生共州，一編默受似留侯。冰霜歲晚仝清節，涇渭胸中肯混流。皎日當空峨豸角，支天一柱屬龍頭。時清儘可巢由我，身健猶看師宰周。
次周尚書八首  其四 許月卿 
曾共芙蓉下視州，舊衝仍是醉鄉侯。半山相俟歸投老，若水公兮急退流。世事每觀强努力，人生何似大刀頭。摛文儘自染燕許，閑夢何妨我蝶周。
次周尚書八首  其五 許月卿 
老氣軒昂蓋四州，文場真將屬條侯。君扶黄道青如許，我住花屏翠欲流。禁路促歸一夔足，詞場飛跨六鰲頭。隠箕山上泉瓢許，歌大江東羽扇周。
次周尚書八首  其六 許月卿 
后山着意送荆州，相伴兒童餞細侯。風月夜深獨先覺，乾坤秋老不同流。江閩凱悌地聯脈，關陝規恢天盡頭。聞說齊{月畺}婦唾手，世如用孔作東周。
次周尚書八首  其七 許月卿 
詩律無寒□鄴州，家風洗耳□□侯。□傳以酒爲真印，萬法惟梅不共流。幸免五經嘲笥腹，可無百尺進竿頭。從來此道飄零甚，戎索惟憑疆以周。
次周尚書八首  其八 許月卿 
平原平等視青州，不佛不仙仍不侯。滿樹絲蘿天富貴，半窗水墨月風流。皆云臨濟具雙眼，且放東坡出一頭。劈畫尚能千百歲，須臾一笑跨商周。
暮春聯句九首  其一 許月卿 
清廟朱絃瑟，羔羊素緎風。釣竿漁艇小，園徑李蹊通。白酒渾忘送，皇天似不公。風簷開秀色，雪嶺現酥胸。王化殊無外，聖賢時復中。人稱君子子，卿自密翁翁。從喚酒經癖，聊紓花史忠。前知安用卜，定見不訪訌。橘僕使令熟，竹君家計豐。六年無不可，三語將無同。柳子慣乞巧，韓公不送窮。
暮春聯句九首  其二 許月卿 
畏愛盾衰日，清和夷惠風。仁何如管仲，恩罔極王通。王必三微謹，天爲一大公。五行應過眼，萬字佛頭胸。治國運掌上，經書滿腹中。憑欄心尚壯，引鏡鬢俄翁。錫屈天生德，教咸黄覽忠。齊夷靡瞻騁，內外詛萬訌。一酌泉流濁，四知囊匱豐。詠觴聊暢敘，羹水辨和同。不當陳三價，難逃黄九窮。
暮春聯句九首  其三 許月卿 
祥雲仍瑞日，霽月更光風。虹夜書舡滿，鷄林詩賈通。十行寬四海，一國詠三公。經史遮眵目，古今澆渴胸。太玄難準易，皇極辯非中。清夜談玄處，盛時無極翁。乾坤涵奧學，日月照孤忠。自信區區者，遥憐處處訌。天無厭周德，年侯克商豐。群后集班瑞，宗人宅受同。太平無以報，真意渺何窮。
暮春聯句九首  其四 許月卿 
沃心裨帝學，古道暢皇風。天下真無敵，君前置一通。將拚龍尾硯，去作魚頭公。筆底瀾翻舌，談間磊塊胸。通明雲殿上，清切玉堂中。發軔同安簿，深衣獨樂翁。孝經題幼志，沼鑑見精忠。元祐龍蛇雜，開禧蟊賊訌。隆冬老儒立，奸黨一碑豐。三晉春秋在，千年綱目同。長天炤孤憤，清夜好研窮。
暮春聯句九首  其五 許月卿 
我似濂溪拙，人嗤凝式風。天連千障合，水可四溟通。我友二三子，他年十八公。逍遥吟弄趣，灑落霽光胸。傲睨芸香裏，醉眠花影中。文章解遷史，詩律更涪翁。與酒交逾密，爲花謀必忠。鶴琴清夜警，鶑燕暮春訌。冰釋契杜預，露晞詢鞏豐。幾能知至至，學貴不同同。山水清音有，園林勝事窮。
暮春聯句九首  其六 許月卿 
徐字不晉帖，楚詩無國風。天邊長劍倚，花外小車通。不肯吏文叔，誰能書子公。二三豪俊骨，數萬甲兵胸。柳暗琴三疊，梅殘酒一中。羨君屠龍技，笑我祝雞翁。擊甕浮兒志，編橋度蟻忠。行春奉寬詔，佩犢弭兵訌。天闊吟邊遠，月明詩檐豐。秋光宦情薄，鸞鶴嘯聲同。清澗耳堪洗，深山目更窮。
暮春聯句九首  其七 許月卿 
寸心元有雨，八面更當風。精衛海能涸，杜鵑天可通。君臣知有義，褒貶豈無公。一展霹靂手，九吞雲夢胸。狂瀾障川外，砥柱橫流中。曷不身伊尹，空教口晦翁。主憂臣不辱，世亂孰爲忠。白日青天共，潢池渤海訌。居家移官理，憂國願年豐。今古心符節，乾坤理勘同。普能知道大，院不慮途窮。
暮春聯句九首  其八 許月卿 
燮調能十雨，具訓微三風。希聖如顔子，何時笑叔通。明經徒爲利，穢史不能公。落落經綸腹，悠悠錦繡胸。茶烟禪榻上，花蕊酒盃中。皇覽方佳少，青衫已禿翁。凄凉語棐話，寂寞教咸忠。青嶂鶴仙返，白楊鴉夜訌。庭前雙桂樹，堂上六經豐。皇帝春秋盛，車書夷夏同。移忠聊士諾，獨善未妨窮。
暮春聯句九首  其九 許月卿 
賀公雅吳語，文靖詠唐風。我自儒多誤，心慙佛六通。將焉用彼相，不肯爲渠公。明月夜滿目，晴雲曉盪胸。馬更騎東下，騮更入花中。無慮殊難老，有頭能自翁。徜徉生計拙，瀟散自謀忠。白酒盃中滿，紅塵門外訌。漢輪謾牧叟，魯質不周豐。自詭冰堅渡，如新火浣同。青山青未了，綠水綠無窮。
途中賡禁體雪韻 許月卿 
野店衝寒出曉芭，渾如踏月過溪沙。五漿先具簷頭蕊，六博爭雄屐齒花。狐白裘成天不管，玉清境浄地無瑕。素光自是漁人物，披得一簑來酒家。
十二辰 許月卿 
饑鼠簷行驕捷疾，蝸牛角立爭奇崛。似聞猛虎今陸游，從以卧兔未飄忽。先生龍卧未風雲，春蚓秋蛇供醉筆。蕭蕭馬鳴旆悠悠，牧民如羊良率易。人言唐土愧二猴，漢使碧鷄真浪出。屠狗師還戒勿用，驅豬試問問王弼。
題清足堂 許月卿 
秀翁今又以光名，窗外琅玕不欠清。十八公松曾入夢，兩三竿竹豈無情。紅塵不近春風瑟，翠色能添夜雪燈。我欲釣竿簑笠去，斸分烟雨子還能。
次韻曉行 許月卿 
主人別客屢挑燈，客喜乘凉月下行。暗露濕螢仍濕草，曉風殘月更殘更。柔情燕燕椒房夜，雅韻鶑鶑桂魄晶。朝往長沙成夜醉，宵征肅肅醉翁亭。
用名世弟韻 許月卿 
大圭白璧男兒事，小酌青燈兄弟情。倚閣烟雲生別浦，高林風月滿疎櫺。人生功業何損益，外物本心須重輕。志節始終非易事，退之猶自怵天刑。
悶來 許月卿 
悶來時暫作兒嬉，沽酒溪邊就買魚。鷗鳥水雲天一色，梅花雪月地三奇。水西何况景尤絕，雪後懸知畫不如。安得扁舟更簑笠，悶來時暫作兒嬉。
次韻程說和 許月卿 
燈花昨夜爲誰開，誰笑泉田處士來。不染一塵宜寶界，長如三月似天台。頻摇麈尾頻揮翰，每看蟾輪每舉盃。和氣滿堂春拍拍，燈花昨夜爲誰開。
贈朱野拙 許月卿 
官樣何如野，謀生拙最宜。君門標野拙，篆刻大精奇。
千年 許月卿 
千年光景東西漢，一把春風大小喬。坐嘯行吟芳草碧，杜鵑時節雨瀟瀟。
黄菊 許月卿 
黄菊飄零滿地金，詩人枉用一生心。木犀滿地金英落，消得詩人曉夕吟。
次韻胡同年女 許月卿 
吳猛幽閨毓彩鸞，飛瓊相約下人寰。老翁年復兒時貌，乞我靈丹駐玉顔。
人間 許月卿 
人間瀟灑柳塘仙，三遣詩來各四篇。安得左螯右杯酒，與君爛醉柳塘邊。
次韻馬樞密  其一 許月卿 
卧聽急雨半篙深，曉展芭蕉數尺心。携手方山行樂處，滿林松竹翠陰陰。
次韻馬樞密  其二 許月卿 
年來閉戶學崇深，邂逅論文悅我心。濁酒一盃茶一椀，坐看日影轉桐陰。
入邑道中  其一 許月卿 
苒苒歲除佳樹少，行行高處烈風多。世間無若歸田好，其奈吾生未老何。
入邑道中  其二 許月卿 
鼎立三才名曰人，分明宇宙爲經綸。不應雪虐風饕後，便作岩棲谷隠身。
入邑道中  其三 許月卿 
天涵地育王公旦，德備才全范仲淹。萬世直教懸日月，肯如秋雨謾廉纖。
有感  其一 許月卿 
晴明佳思吟難盡，雨雪愁寒撥不開。天地中間許多事，不應暑往不寒來。
有感  其二 許月卿 
日忽出天將有雪，雨將降地忽無風。陰陽二氣循環耳，靜入儒生一笑中。
賀滕推入郡奉祀 許月卿 
谿齋之後未多年，有子親曾聞性天。助祭此行春滿眼，沙明草暖白鷗眠。
途問伍 許月卿 
乍雨乍晴寒食候，半花半蕊山礬香。老農甚喜天意好，日暖今年不凍秧。
車中 許月卿 
路平正好坐車中，時有禽聲山翠濃。憑軾斜眸看法帖，開簾正面受春風。
白雪 許月卿 
白雪家家拆蠶箔，清風行行入秧苗。半開猶蕊花情遠，久雨初晴禽語驕。
槐影 許月卿 
槐影本來惟戴日，蟬聲固自未知秋。斜陽薄雨羊歸徑，冷月橫星人倚樓。
吟蛩 許月卿 
吟蛩不管興亡事，舞蝶那分夢覺身。別浦連牆歸遠客，高山小徑過樵人。
朗湖道中因見二事信筆二首  其一 許月卿 
屋下種花簷露滿，窗前疊石岫雲生。春風不解分疆界，本自無心却有情。
朗湖道中因見二事信筆二首  其二 許月卿 
烏雀逢鸇皆憶鳳，鸕鷀遇獺等求魚。秋風雪散天無極，清曉冥冥鴻影孤。
贈碧鑑相士蒲田林行可 許月卿 
君如碧鑑照英雄，我鏡清寒印太空。請向文昌橋上看，碧天提出碧流中。
贈談命韓東野 許月卿  滕王阁
時來風送滕王閣，運去雷轟薦福碑。莫道去年曾算了，從知禍福逐年移。
春日 許月卿 
夜雨晝晴花世界，晚風朝露柳精神。花花柳柳春何限，安樂窩中第一人。
與鄭婺源 許月卿 
凄凉客舍岸維舟，明月清風古渡頭。飛鴈不來雲欲暮，碧英一樹十分秋。
賀楊司戶庭玉 許月卿 
陽關酒盡不成聲，楊柳烟中一棹輕。日暮碧雲烟水闊，梅花難寄此時情。
新安道中 許月卿 
白水黄山天一青，雪梨金柳眼雙明。要知來日清明日，請聽鵑鳴第一聲。
無山 許月卿 
無山平野雲天闊，有月高樓烟水微。渴睡車中鶑一囀，愁吟路上蝶雙飛。
望中 許月卿 
望中惟有山平遠，山外更連天泬寥。好着箇亭管烟水，夜凉明月舉杯邀。
首夏 許月卿 
首夏清和如惠夷，心情熙洽似唐虞。竹梢巧送月到牖，荷葉亂迎風入湖。
用韵吳初鄰 許月卿 
沆瀣崑崙未曉霞，霞邊何處着瑶花。初隣扁字光穿室，花外何時我小車。
題婺源齋廳 許月卿 
濃淡烟雲山展畫，淺深篙櫓水挼藍。扁舟我欲春風裏，魚鳥依然舊所諳。
次韵胡梅瀧  其一 許月卿 
對梅花每恨匆匆，竟日望斷胡梅瀧。欲往從之秋水隔，參橫月落夢渠儂。
次韵胡梅瀧  其二 許月卿 
夢渠處處曉星殘，秋水盈盈隔曉山。山外梅瀧應秋水，一泓秋月夜將闌。
月庵  其一 許月卿 
羽人蕭散月庵深，問月青天無古今。但放虛庵如月樣，更教月住在庵心。
月庵  其二 許月卿 
廣寒只欠栽梅樹，寄傲何須傍桂林。君尚有庵我無有，不遮明月半邊陰。
贈寫梅僧處能 許月卿 
月明窗上老梅癯，我有天然水墨圖。笑殺無文癡老子，冰綃影裏覓林逋。
答雲甫程文  其一 許月卿 
一川風月有餘地，萬頃烟波無盡天。蝶夢笑渠飛綠樹，鷗盟了我釣魚船。
答雲甫程文  其二 許月卿 
風將楊柳綠鋪地，月畫蒲萄架在池。却扇清風嫩凉夜，携筇明月共歸時。
贈竹溪 許月卿 
子厚有溪渾未竹，徽之有竹不能溪。試問竹溪何所似，風流六逸共標題。
贈張相士 許月卿 
我生丙子自盤空，愛主憂時水注東。願子相人無軟語，莫教人喚密翁翁。
贈梅隠術士張尉 許月卿 
梅仙亦向市門隠，君去市門翻隠梅。貴賤窮通春夢覺，孤山依舊水邊開。
雪後  其一 許月卿 
青山露出本來面，白雪消融清凈身。松樹也知修養法，白頭翁作少年人。
雪後  其二 許月卿 
萬木未春先玉蕊，千峰非浪亦銀山。雪融畢竟無蹤跡，依舊梅花耐歲寒。
雪後  其三 許月卿 
雪瀏瀏時逢曉日，水粼粼處識春風。天公留取峰頭雪，與作人間別樣春。
送高安辛聖祥謁後林 許月卿 
論相何如只論心，無心無相更難尋。清風獨卧羲皇上，床下明朝拜後林。
送徐君何 許月卿 
英雄捧詔出樊籠，抖擻征衣趁曉風。一笑相逢儀舌在，明朝秋意滿芙蓉。
簫鼓 許月卿 
簫鼓元宵氣象豪，拗晴天意亦風騷。怕渠窗外梅花落，永夜吟聲不敢高。
雲護 許月卿 
雲護輕陰桃柳初，太平無象酒邊壚。上元晴景樓臺曉，一樹梅花並雪予。
月明 許月卿 
月明如晝好元宵，歌管樓臺景色饒。鶴舞琴聲相應答，梅花清福共誰消。
咸淳五年天下都散漢許月卿飲無算醉後吟詩秉筆達旦 許月卿 
達旦吟詩達旦飲，半生信直半生貧。睡魔猶侮汪梅叟，何况悠悠俗累人。
此行 許月卿 
此行得得不虛行，兩豸雌雄聚德星。憂國愛君吾輩事，囑君當局喚惺惺。
樂天 許月卿 
樂天歌裏商人婦，子美詩中黄四娘。莫向癡人前說夢，世間萬事海茫茫。
風起 許月卿 
風起成文天氣好，水清如鏡地如鐘。師門名節千千載，直與湖山共不窮。
觀吳廷玉五雲歌書其後而歸之 許月卿 
鈞天九奏玉皇歸，閣皂神馳重嘆吁。勸子癡人前莫說，怕渠來討費分疏。
旅獒圖 許月卿 
戒獒式燕紫陽詩，展畫如觀作訓時。我道非唐無此筆，宋人那解析豪厘。
次韵用學禮  其一 許月卿 
章泉姓字馥於梅，宅相相逢亦妙哉。見說章泉詩刻梓，幸分一本洗塵埃。
次韵用學禮  其二 許月卿 
跫然詩句慰空虛，拭目科名看到渠。了却科名詩未晚，殷勤圯上一編書。
訪渭陽 許月卿 
舅待甥如待大賓，玳筵致語厚詞人。玉堂金馬和風月，應有佳篇繼後塵。
題劉後村所跋楊朴移居圖 許月卿 
曾對君王已放還，何須當道把漁竿。使軺將宿人將避，拗折漁竿趕入山。
呈翁司理名方子擢婺邑 許月卿 
桃李春風山谷酒，河陽桃李更春風。風流建水翁承贊，樽酒論文千載同。
跋東坡墨跡 許月卿 
海外歸來衰鬢皤，浩然之氣筆嵯峨。富貴不淫貧賤樂，萬年千載一東坡。
二芝蘭 許月卿 
一年三季煒煌煌，幽谷無風花自香。香水風聲千鶴唳，佳兒未數謝家郎。
即事 許月卿 
桑柘行行秋又夕，芭蕉葉葉雨和風。古今陵谷休回首，洗眼師門桂影濃。
九江 許月卿 
滿目山川賢否異，對床風雨弟兄同。九江莫作淮西看，記得九江元是東。
寄張立道 許月卿 
故人華職又爲州，當日商量今不謀。捷徑終南共慙愧，今人莫遣後人羞。
休休 許月卿 
休休何似禹行水，往往渾如宋揠苗。看到五行精妙處，月明溪上竹蕭蕭。
荼縻 許月卿 
玉質清綃愛道裝，不嫌春暮越芬芳。宋□□□□風麝，空使微材恨海棠。
默齋壁間竹鶴 許月卿 
琅玕壁上林稍接，彷彿胎仙舞雪翎。欲識主人齋扁意，此君相對不容聲。
星學 許月卿 
星學精微蔣逸堂，濂溪一賦見行藏。樓高照眼銀溪水，萬籟無聲月印窗。
偈頌一百二十三首  其一 釋祖欽 
水綠山青，鵲噪鴉鳴。滿耳滿目，非色非聲。既非聲色，却作麽生安名，大方廣佛華嚴經。
偈頌一百二十三首  其二 釋祖欽 
人天眼目，佛祖綱維。千差萬別，一以貫之。克賓法戰不勝，南泉斬却貓兒。
偈頌一百二十三首  其三 釋祖欽 
春日晴，燒痕青，布穀催耕處處鳴。雖然底事最分明，只是不得將眼看并耳聽。
偈頌一百二十三首  其四 釋祖欽 
無解無結，猶是空中釘橛。有修有證，何異捕風捉月。
偈頌一百二十三首  其五 釋祖欽 
濟北之道，出乎平常。語默動靜，脫體全彰。三玄三要，松直棘曲。四賓四主，鳬短鶴長。
偈頌一百二十三首  其六 釋祖欽 
栽田且博飯，隨分煮藜莧。一任少叢林，佛法不怕爛。
偈頌一百二十三首  其七 釋祖欽 
天悠悠，雲悠悠。輥底浪花翻雪，競龍舟。
偈頌一百二十三首  其八 釋祖欽 
乳燕飛華屋，梅子正香熟。連核和皮，一咬百雜碎，元來祖意教意。雪瀑挂層崖，月狖啼寒木。
偈頌一百二十三首  其九 釋祖欽 
吹毛劍，嚙鏃機，肘後符，頂門眼。潭州城裡起五千間寨屋，道林寺裡借一百名夫。你輩後生晚進，茄子瓠子，喫現成飯，知什麽碗。
偈頌一百二十三首  其一○ 釋祖欽 
曉天月白，古岸舟橫。一陽來復，吾道大亨。
偈頌一百二十三首  其一一 釋祖欽 
黄面老子，六載辛勤。尋得鼻孔，打失眼睛。
偈頌一百二十三首  其一二 釋祖欽 
撮土成金古趙州，據人來問直相酬。聲前有意今誰委，門外一江春水流。
偈頌一百二十三首  其一三 釋祖欽 
海水不可斗量，虛空不可尺度。浄地不可撒沙，爛泥不可著脚。
偈頌一百二十三首  其一四 釋祖欽 
鐵牛對對黄金角，木馬雙雙白玉蹄。明舉似君如未會，江南三月鷓鴣啼。
偈頌一百二十三首  其一五 釋祖欽 
群陰剝盡，一陽復來。萬頃清湘，寒冰發焰。千年古柏，枯榦花開。
偈頌一百二十三首  其一六 釋祖欽 
四月八，生悉達。九龍吐水浴金軀，雲門一棒要打殺。
偈頌一百二十三首  其一七 釋祖欽 
天不能蓋，地不能載。即之本無，棄之則在。無本不無，在即不在。金剛與泥神揩背，一拶粉碎。
偈頌一百二十三首  其一八 釋祖欽 
秋風蕭蕭，夜雨飄飄。孤峰絕頂，轉見寂寥。曠劫前頭時節，看來不異今朝。
偈頌一百二十三首  其一九 釋祖欽 
丁一卓二，見三下三。和盤掇轉，地覆天翻。
偈頌一百二十三首  其二○ 釋祖欽 
兩岸夭桃花欲燃，一絲風動釣魚船。莫言世上無仙客，須信壺中別有天。
偈頌一百二十三首  其二一 釋祖欽 
杜鵑啼血滿花枝，底事匆匆苦勸歸。歸到故鄉還似客，村村綠暗與紅稀。
偈頌一百二十三首  其二二 釋祖欽 
落花三月雨，殘夢五更鐘。聲色俱銷盡，玄關又一重。
偈頌一百二十三首  其二三 釋祖欽 
一心三觀，一句三玄。曾無彼此，休分教禪。迴途復妙也，枯木岩前差路。窮淵極流兮，海底紅塵亙天。
偈頌一百二十三首  其二四 釋祖欽 
竟日窗開坐寂寥，岩前笋稚欲齊腰。幽禽忽起藤花落，磵瀑吹聲度石橋。
偈頌一百二十三首  其二五 釋祖欽 
前四十五日，知進不知退。後四十五日，知退不知進。正當今日，進退兩忘。季夏極熱，薰風自凉。時聞一陣藕花香。
偈頌一百二十三首  其二六 釋祖欽 
聞名不如見面，見面不如聞名。三十年不識個一字，元來却是枚丁。
偈頌一百二十三首  其二七 釋祖欽 
斷臂立雪，負石踏碓。取人心肝，克由尀耐。護聖遮裡，使不得你露面作竊，且退且退。
偈頌一百二十三首  其二八 釋祖欽 
皇圖更統，佛運亦新。四海八蠻，咸傾化日，窮巖絕壑，共舞陽春。
偈頌一百二十三首  其二九 釋祖欽 
夜月透靈犀，寒光吞老蚌。如是轉法輪，平沉乎萬象。
偈頌一百二十三首  其三○ 釋祖欽 
釋迦已滅，彌勒未生。於此二千年內，有法誰說，有令誰行。雲門鼻直，德山眼橫。
偈頌一百二十三首  其三一 釋祖欽 
你有一丈還你一丈，你有一尺還你一尺。若只咬定不肯囘頭，白日青天霹靂。
偈頌一百二十三首  其三二 釋祖欽 
佛法本無多子，堂堂日用之間。只因自信不及，却於易處艱難。今夜不免作些方便，爲諸人豁開戶牖拶碎疑團。星在秤兮不在盤。
偈頌一百二十三首  其三三 釋祖欽 
叢林雖未整肅，更點却要分明。粒米須還粒飯，八兩定要半斤。
偈頌一百二十三首  其三四 釋祖欽 
萬化之源，萬物之母。德被河沙，量包海宇。聖中之聖，主中之主。慶會一時，壽崇千古。以坤自貴，月朗太虛。以乾爲子，紅日卓午。
偈頌一百二十三首  其三五 釋祖欽 
一切法離分別相，依前諸相自如如。春風影裡乾坤大，無限江山開畫圖。
偈頌一百二十三首  其三六 釋祖欽 
是亦剗，非亦剗。令下無私，棒頭有眼。
偈頌一百二十三首  其三七 釋祖欽  太湖
年來年去，去來不動乾坤。歲舊歲新，新舊一般時節。蒼卞山風骨自露，太湖水徹底無波。冷冷落落，哆哆和和。門外雪消春水滑，庭前玉立桂婆娑。
偈頌一百二十三首  其三八 釋祖欽 
我此潑天門戶，大地一網俱收。若是祥麟瑞鳳，從教戴角擎頭。
偈頌一百二十三首  其三九 釋祖欽 
弄晴微雨濕春風，柳自青青花自紅。寄語遊人急囘首，歌樓不在畫橋東。
偈頌一百二十三首  其四○ 釋祖欽 
岸柳摇金，溪桃吐玉。波旬無端起舞，阿難平地悲哭。因甚如此，親見如來面目。
偈頌一百二十三首  其四一 釋祖欽 
春日遲遲，綠暗紅稀。尀耐深山百舌，也學江南杜宇，聲聲報道不如歸。
偈頌一百二十三首  其四二 釋祖欽 
洗面摸著鼻孔，不知打破漆桶。園裏蓬頭道者，全無供養之心，爛却瓜秧瓠種。
偈頌一百二十三首  其四三 釋祖欽 
只聞子聲，不見子形，忒煞分明。只得其體，不得其用，可煞現成。
偈頌一百二十三首  其四四 釋祖欽 
有體有用，無正無偏。一法忽爾，萬法亦然。麻三斤，乾屎橛，庭前柏樹子，這裏會得，不直半錢。
偈頌一百二十三首  其四五 釋祖欽 
轉求轉遠，不求更遠。豈不見東野菴前水磨，轆轆機輪自轉。
偈頌一百二十三首  其四六 釋祖欽 
水不洗水，金不博金。青天白日，自古自今。
偈頌一百二十三首  其四七 釋祖欽 
事有萬殊，法無異說。寒但言寒，熱但言熱。
偈頌一百二十三首  其四八 釋祖欽 
千說萬說，不如親面一見。千討萬討，不知只在手頭。寒風蕭蕭，黄葉飄飄。鶴眠松頂，雲卧山腰。幾番今日又明朝。
偈頌一百二十三首  其四九 釋祖欽 
道在日用，日用不知。饑只喫飯，寒只添衣，晴天愛日挂枯藜。點檢溪頭梅樹，向陽偷放南枝。
偈頌一百二十三首  其五○ 釋祖欽 
松直棘曲，鳬短鶴長。日移山影轉，風送野花香。
偈頌一百二十三首  其五一 釋祖欽 
春雨溟濛，春雲靉靆。忽然杲日當空，天不能遮，地不能載。
偈頌一百二十三首  其五二 釋祖欽 
解語非干舌，能言不是聲。碧班班碧剝，當滴帝都丁。
偈頌一百二十三首  其五三 釋祖欽 
進則撞頭磕額，退則墮坑落壍。動則犯手傷鋒，佛法何曾夢見。咄，莫道仰山今日無爲人方便。
偈頌一百二十三首  其五四 釋祖欽 
插一莖草建梵剎，捏雙空手豎僧堂。古今相去知多少，七尺單前自較量。
偈頌一百二十三首  其五五 釋祖欽 
暈入靈犀，胎含老蚌。正好修行，正好供養。有人於此拂袖便行，脚跟下已喫三十拄杖。何以見得，禪歸海，經歸藏。
偈頌一百二十三首  其五六 釋祖欽 
秋風生夜凉，壞壁吟寒螿。的的祖師意，明明不覆藏。
偈頌一百二十三首  其五七 釋祖欽 
父母未生前，畢竟是什麽。當體沒蹤由，求之即蹉過。不蹉過，南北東西豈非我。
偈頌一百二十三首  其五八 釋祖欽 
秋氣凄清，秋光淡蕩。鷺鷥飛下遥天，明月蘆花一樣。
偈頌一百二十三首  其五九 釋祖欽 
修造工夫已辨，龍神土地亦安。因甚水雲來往，尚如月曉星殘。
偈頌一百二十三首  其六○ 釋祖欽 
不冷不熱爐鞴，半真半假金鍮。鑄作瓶盤釵釧，却成品字柴頭。
偈頌一百二十三首  其六一 釋祖欽 
是法非思量分別之所到，是義非見聞覺知之所造。三冬和氣暖烘烘，半夜日頭紅杲杲。搭著便回，點即不到，已是無端入荒草。
偈頌一百二十三首  其六二 釋祖欽 
火炙胸前暖，風吹背後寒。西來的的意，親切不相干。
偈頌一百二十三首  其六三 釋祖欽 
好雨知時節，當春乃發生。倒栽石上無根樹，枝葉通身一夜萌。情塵未脫，有眼如盲。
偈頌一百二十三首  其六四 釋祖欽 
心是根，法是塵，兩種猶如鏡上痕。鏡已破，法不存，疏影橫斜水清淺，暗香浮動月黄昏。
偈頌一百二十三首  其六五 釋祖欽 
南薰入奏，殿閣生凉。西來祖意，切忌商量。向下文長。
偈頌一百二十三首  其六六 釋祖欽 
非闕不知圓，非圓不知闕。圓闕本相因，本無圓與闕。
偈頌一百二十三首  其六七 釋祖欽 
一棒打不殺，千古阿剌剌。是阿誰兮名悉達，更問如何兮四月八。
偈頌一百二十三首  其六八 釋祖欽 
禪禪碌碡，道道木頭。會得全無巴鼻，不會却有來由，何似雲門六不收。
偈頌一百二十三首  其六九 釋祖欽 
坐本無拘，何必曰放。動靜但見一如，日用自然虛曠。鵲噪鴉鳴，水綠山青。騰騰任運不知名，也是錯認定盤星。
偈頌一百二十三首  其七○ 釋祖欽 
有權有實，有照有用。匆匆夏影將殘，颯颯凉飈又動。四時代謝，日月如流，萬法乘除，有無似夢。獨有老趙州，太惺惺，復懞懂，却道蘿蔔三斤重。
偈頌一百二十三首  其七一 釋祖欽 
連朝淹黑豆，黑豆已萌芽。滿地天風起，吹開劫外花。
偈頌一百二十三首  其七二 釋祖欽 
油油，開口不在舌頭。莫莫，滋味看來太薄。細思量，休卜度。令人常憶老龍牙，手裡把柄木杓。
偈頌一百二十三首  其七三 釋祖欽 
人從興化來，接得劍州信。說道淩霄峰頂碁盤，元是錢王石鏡。二十年前一共看，今日重逢，有何照證。
偈頌一百二十三首  其七四 釋祖欽 
雨中燈，雲中月。最分明，太皎潔。
偈頌一百二十三首  其七五 釋祖欽 
巴陵三轉語，大仰一甌茶。有恩成怨恨，無事是讎家。杜鵑啼血染山花。
偈頌一百二十三首  其七六 釋祖欽 
晨朝喫粥，齋時喫飯，人人盡知有。開單展鉢，拈匙放筯，一一不借他人手。
偈頌一百二十三首  其七七 釋祖欽 
露地白牛黑黑，是處尋他不得。山青水綠，似有如無。眼見耳聞，依稀彷彿。全不顧時，蹄角却在。纔動著時，蹤由已沒。月下閑將短笛吹，風前休把長繩勒。阿呵呵，也奇特，如今趁亦不去，自在東西南北。
偈頌一百二十三首  其七八 釋祖欽 
市行高下不須疑，問著平人自得知。紅豆啄殘鸚鵡粒，碧梧棲老鳳凰枝。
偈頌一百二十三首  其七九 釋祖欽 
雲影重重，山色濛濛。天晴日出，柳綠花紅。雲門大師颺下乾屎橛，直得清香遍地，散爲萬物春風。
偈頌一百二十三首  其八○ 釋祖欽 
閏月月望，月即尋常。雲埋即闇，雲散即光。
偈頌一百二十三首  其八一 釋祖欽 
插鍬而立，去死十分。拔鍬便去，弄鬼精魂。山鳥山花笑殺人，慚惶炷此一爐薰。
偈頌一百二十三首  其八二 釋祖欽 
集雲一關，似乎等閑。看時容易，透時即難。森羅萬象，從教側目，三世諸佛，迥絕躋攀。一徑古松苔蘚斑。
偈頌一百二十三首  其八三 釋祖欽 
東行西行，指天指地。盡謂如來降生，我道魔王出世。一棒打殺，貴圖太平。時當孟夏，麥綠桑青。
偈頌一百二十三首  其八四 釋祖欽 
呼六爲五，破二作三。眼觀東北，意在西南。仰山門下却不用遮般茶飯，佛法不怕爛。
偈頌一百二十三首  其八五 釋祖欽 
眼空東魯，口吸西江。機鋒峻捷，不讓老龐。仰山遮裏別無禪道佛法，只有一口吹毛利劍凜凜如霜。要爲人剪除毛病，換骨洗腸。長憶江南三月裡，鷓鴣啼處百花香。
偈頌一百二十三首  其八六 釋祖欽 
高而無上，低而無下。上下三指，彼此七馬。臨濟大師到此咬嚼不破，被黄蘗拄杖再三痛打。
偈頌一百二十三首  其八七 釋祖欽 
成龍者升天，成蛇者攛草。將謂隨一切性任其所適，誰知憤憤悱悱却成煩惱。集雲峰高日杲杲。
偈頌一百二十三首  其八八 釋祖欽 
無憂樹下，右脇誕生。已是造妖捏怪，那堪七步周行。雲門一棒打殺，未爲勦絕。看來只好活葬，解脫無底深坑，依前日午打三更。
偈頌一百二十三首  其八九 釋祖欽 
九龍吐水，七步周行。雲門一棒打殺，正是摩頂授記。葛藤枝蔓重生，從教徧地縱橫。
偈頌一百二十三首  其九○ 釋祖欽 
有物先天地，無形本寂寥。能爲萬象主，不逐四時凋。
偈頌一百二十三首  其九一 釋祖欽 
天寒人寒，五藴山頭仔細看。風動幡動，明眼人前休說夢。
偈頌一百二十三首  其九二 釋祖欽 
休擬議，莫商量。無朕兆，絕承當。君不見江路野梅無主，自開自落，分外馨香。一枝橫亞清波上，引得遊蜂上下忙。
偈頌一百二十三首  其九三 釋祖欽 
坐教直，猛著力。提個狗子佛性無，萬緣俱屏息。似銀山，如鐵壁。驀然一拶粉碎，天地空，人境忘，寤寐如，死生一。萬別千差盡空寂。
偈頌一百二十三首  其九四 釋祖欽 
元宵令節，且喜天晴。高燒銀燭，照佛光明。
偈頌一百二十三首  其九五 釋祖欽 
盡道先師今日死，誰知今日是生朝。不知却有何憑據，紫柏黄檀一處燒。
偈頌一百二十三首  其九六 釋祖欽 
晝影當軒夏日長，只知喫粥著衣裳。光陰倏忽催人老，嫩綠駸駸已過牆。
偈頌一百二十三首  其九七 釋祖欽 
薰風自南來，殿閣生微凉。諸佛出身處，切忌錯商量。
偈頌一百二十三首  其九八 釋祖欽 
天寒人寒，大寒小寒。熱則普天匝地熱，寒則普天匝地寒。熱不自熱，寒不自寒。紅日上三竿，當陽仔細看。
偈頌一百二十三首  其九九 釋祖欽 
只此見聞非見聞，無餘聲色可呈君。嶺梅破雪偷開眼，一點清香欲斷魂。
偈頌一百二十三首  其一○○ 釋祖欽 
去歲元宵節，無油不點燈。今歲元宵節，有月照危層。
偈頌一百二十三首  其一○一 釋祖欽 
歲舊年新，夜暗晝明，未嘗移易。日遷月化，山青水綠，依舊尋常。小盡二十九，大盡三十日，也是鎮州蘿蔔，漢地生薑。休咬嚼，沒商量。梅花紙帳一爐香，衲被蒙頭春晝長。
偈頌一百二十三首  其一○二 釋祖欽 
春風陌上郎，得錢隨手使。貨物忽相當，撞得恰好子。
偈頌一百二十三首  其一○三 釋祖欽 
湛湛澄澄，孤明歷歷，未是到家消息。直饒盡底掀翻，不留朕迹，其奈參天荆棘。
偈頌一百二十三首  其一○四 釋祖欽 
指天指地，點胸點肋。將謂六識未具初生孩兒，元來通身是膽白拈正賊。
偈頌一百二十三首  其一○五 釋祖欽 
久雨不晴，浸爛衲僧鼻孔。如何是衲僧鼻孔，浮雲散盡碧天寬，赫赫金盆海裏湧。
偈頌一百二十三首  其一○六 釋祖欽 
禪，樹止叫喧喧。道，門前風浩浩。冷地思量真可笑。笑什麽，等閑拾得一顆蘇州梨，看來却是青州棗。
偈頌一百二十三首  其一○七 釋祖欽 
九旬禁足，三月護生。逗到功成行滿，依前日午三更。龍淵水風恬浪靜，獺逕橋霧鎖雲橫。去者自去，住者自住，坐者自坐，行者自行。杖頭縱有通霄路，且共扶持折脚鐺。
偈頌一百二十三首  其一○八 釋祖欽 
動絃別曲，葉落知秋。大千沙界，一舉全收。一毛頭上師子，示現百億毛頭。
偈頌一百二十三首  其一○九 釋祖欽 
好供養，好修行。拂袖便去，也不多爭。
偈頌一百二十三首  其一一○ 釋祖欽 
火冷灰寒炭又無，大家兀坐嘴盧都。冷灰堆裡忽豆爆，大地通紅火一爐。
偈頌一百二十三首  其一一一 釋祖欽 
覓起處不得，尋覓處無地。見色元來見心，見了元來不是。是不是，鏡不照鏡兮水不洗水。
偈頌一百二十三首  其一一二 釋祖欽 
法逐心生，心隨法變。心法雙忘，千化萬變。扇子𨁝跳上三十三天，𡎺著帝釋鼻孔。盞子撲落地，楪子成七片。雖是一期方便，聞名不如見面。
偈頌一百二十三首  其一一三 釋祖欽 
澄潭月影，靜夜鐘聲。不留而照，不待而鳴。而亦離聞絕見，非色非聲。
偈頌一百二十三首  其一一四 釋祖欽 
昏沉散亂，莫非本地風光。絕點純清，正是真常流注。非不非，是不是。差之毫釐，失之千里。幸然無些子事，何須强說道理。
偈頌一百二十三首  其一一五 釋祖欽 
晷影推移線日長，無言童子自商量。雖然不是神仙藥，海上傳來第一方。
偈頌一百二十三首  其一一六 釋祖欽 
箇事本成現，覓則不可見。白圭本無瑕，琢磨乃成玷。執之以實法，空中生閃電。視之以等閑，脚下添紅線。若是學道人，好好看方便。莫看仙人手中扇。
偈頌一百二十三首  其一一七 釋祖欽 
集雲峰頭獨立，仰祝聖壽無極。百千甲子春秋，臣僧今日七十，乙酉正月初一。
偈頌一百二十三首  其一一八 釋祖欽 
春風蕩蕩，春日熙熙。花開笑面，柳展歡眉。處處呢喃紫燕，聲聲睍睆黄鸝。麻三斤，乾屎橛，庭前柏樹子，遮裡見得，全理全事，無是無非。坐斷集雲峰頂上，大家齊賀太平時。
偈頌一百二十三首  其一一九 釋祖欽 
一夜雨聲滴滴，元是簷前雪消。冷地令人憶著，相國寺裡芭蕉。
偈頌一百二十三首  其一二○ 釋祖欽 
久雨忽晴，心光發明。團團紅日，寥寥太清。非特好曬㫰，亦乃好經營。下秧種粟，桑麻漸青，綠楊枝上曉鶑鳴。長連牀上，開單展鉢，可煞現成。
偈頌一百二十三首  其一二一 釋祖欽 
至化無方，至德有光。遲日江山麗，春風花草香。玉壺影裡劫春長，乾坤獨露堂堂。
偈頌一百二十三首  其一二二 釋祖欽 
春山重重，夜雨濛濛。長連床上，閉眉合眼，睡到曉鐘。心也空，法也空，不起第二念，坐斷主人翁。
偈頌一百二十三首  其一二三 釋祖欽 
進無前，退無後。毫髮參差，便成窠臼。八月二十五，洞山離查渡。
偈頌二首  其一 釋祖欽 
面前明暗兩忘時，莽蕩乾坤都不知。到此若生毫髮見，依前越國又依稀。
偈頌二首  其二 釋祖欽 
八十餘人十七州，相看盡是惡冤讎。諸方有道不肯學，來共山僧作對頭。
偈頌七十二首  其一 釋祖欽 
無影枝頭一點春，笑他無地可藏身。黄金自有黄金價，何必和沙賣與人。
偈頌七十二首  其二 釋祖欽 
西來十萬路迢迢，智鑑當軒影莫逃。四海浪平龍睡穩，九霄雲浄鶴飛高。
偈頌七十二首  其三 釋祖欽 
玉樹瓊林，寶階銀闕。皓若蘆花，恍然明月。直鈎垂釣，自有金鱗上鈎。地平如掌，依舊七凹八凸。
偈頌七十二首  其四 釋祖欽 
利刀拈起白如霜，可惜無端成自傷。消盡少林三尺雪，古今天地只尋常。
偈頌七十二首  其五 釋祖欽 
時勤拂拭與掀翻，錯莫無端認定盤。點石化爲金玉易，勸人除却是非難。
偈頌七十二首  其六 釋祖欽 
三界惟心，萬法惟識。譬如擲劍揮空，莫論及與不及。真不掩僞，曲不藏直。
偈頌七十二首  其七 釋祖欽 
兩岸桃花紅欲然，洞中流出自涓涓。仙家不曾論春夏，石爛松枯是一年。
偈頌七十二首  其八 釋祖欽 
堂堂日用妙無痕，纔涉纖毫即是塵。照水銀蟾沉夜魄，戀花香蝶醉芳魂。
偈頌七十二首  其九 釋祖欽 
白衣拜相，平地登仙。是人知有，別無秘傳。
偈頌七十二首  其一○ 釋祖欽 
萬法俱忘百念灰，等閑驀鼻拽將囘。鏡光一照明如日，直得木人心眼開。
偈頌七十二首  其一一 釋祖欽 
語默俱忘非是非，聖凡情盡絕玄微。穿花蛺蝶深深見，點水蜻蜓款款飛。
偈頌七十二首  其一二 釋祖欽 
言發非聲，色前不物。當機覿面全提，豈在拈槌豎拂。山河大地，不礙眼光，萬象森羅，形端影直。
偈頌七十二首  其一三 釋祖欽 
那下飛來水面浮，却來遮裏問蹤由。只因回首不知處，一捏通身冷汗流。
偈頌七十二首  其一四 釋祖欽 
一喝當頭雷電奔，人聞說亦闇消魂。看來何止聾三日，直到如今海岳昏。
偈頌七十二首  其一五 釋祖欽 
寰中日月，量外乾坤。舉起也千差萬別，放下也不立纖塵。
偈頌七十二首  其一六 釋祖欽 
南山雲起北山雲，上界鐘聲下界聞。遥望衆僧行道處，天香桂子落紛紛。
偈頌七十二首  其一七 釋祖欽 
發越朕兆，未形消息。提持佛祖，未行號令。虛空斫額，萬象拱聽。
偈頌七十二首  其一八 釋祖欽 
聲前一句蓋諸方，指出乾坤是大唐。但見皇風成一片，不知何處是封疆。
偈頌七十二首  其一九 釋祖欽 
擘開太華，放出黄河。青天白日，平地風波。逗到伎窮力盡，元來所得不多。
偈頌七十二首  其二○ 釋祖欽 
東君有令不虛行，三頓烏藤大險生。龍得水時增意氣，虎逢山色長威獰。
偈頌七十二首  其二一 釋祖欽 
雨散雲收月正明，無端平地鼓雷霆。慣曾坐斷乾坤客，喚作竅中蚯蚓聲。
偈頌七十二首  其二二 釋祖欽 
喫飯著衣，事事成現。俯仰折旋，一見便見。
偈頌七十二首  其二三 釋祖欽 
當機覿面黑漫漫，且待輕輕著眼看。剔起眉毛纔擬議，便爲聞見色聲瞞。
偈頌七十二首  其二四 釋祖欽 
山花似錦，澗水如藍。面目現在，誰是同參。
偈頌七十二首  其二五 釋祖欽 
殺活縱橫得自由，懸崖撒手覓冤讎。瞎馿滅却正法眼，射斗寒光夜不收。
偈頌七十二首  其二六 釋祖欽 
箭鋒相拄，機栝相投。得人一馬，還人一牛，更看靴裏輕輕動指頭。
偈頌七十二首  其二七 釋祖欽 
劍爲不平離寶匣，藥因救病出金瓶。南方自古清如鏡，何必無端用甲兵。
偈頌七十二首  其二八 釋祖欽 
電光莫追，石火猶遲。搆弗及處，心不可識，智不可知。
偈頌七十二首  其二九 釋祖欽 
同時照用不同時，權實雙行作者知。有得雖然亦有失，還他龍虎自交馳。
偈頌七十二首  其三○ 釋祖欽 
量外機，格外句。凡聖迷魂，佛祖罔措。有來由，無本據，聲前切忌錯舉。
偈頌七十二首  其三一 釋祖欽 
阿師昨日赴村齋，幾被他人一窖埋。暴雨卒風迴避得，也成平地露屍骸。
偈頌七十二首  其三二 釋祖欽 
機奪機，句奪句。覿面相呈，更無回互。棒頭有眼，迥出常情，語下無私，如何分付。
偈頌七十二首  其三三 釋祖欽 
同時啐啄不同時，石火電光猶較遲。燈影裏行今已會，蹉跎非是落便宜。
偈頌七十二首  其三四 釋祖欽 
人與境空，境與人會。百尺竿頭，一采兩賽。
偈頌七十二首  其三五 釋祖欽 
即此見聞非見聞，無餘聲色可呈君。箇中若了全無事，體用何妨分不分。
偈頌七十二首  其三六 釋祖欽 
且看雙放更雙收，有底歡聲無底愁。一切聖賢如電拂，大千沙界海中漚。
偈頌七十二首  其三七 釋祖欽 
聲前句，格外機。無得無失，無是無非。無孔由來是鐵鎚。
偈頌七十二首  其三八 釋祖欽 
脫然語默去離微，覿面持來付與誰。荷葉團團團似鏡，菱角尖尖尖似錐。
偈頌七十二首  其三九 釋祖欽 
巇嶮中平實，平實處誵訛。覿面承當得去，元來用處不多。
偈頌七十二首  其四○ 釋祖欽 
暑往寒來春復秋，夕陽西去水東流。茫茫宇宙人無數，那箇親曾到地頭。
偈頌七十二首  其四一 釋祖欽 
當陽拈起足清風，似月團團樣不同。臘月也知無用處，暑天消得打蚊蟲。
偈頌七十二首  其四二 釋祖欽 
上無敵，下無比。擬議思量，劍去久矣。見得親，用得到。信手拈來，又却恰好。
偈頌七十二首  其四三 釋祖欽 
步行騎水牛，空手把鋤頭。人從橋上過，橋流水不流。一理足，萬事周。一塵起，大地收。機先別有活路，開口不在舌頭。
偈頌七十二首  其四四 釋祖欽 
老杜風前得句時，等閑開口便成詩。就中一著沒巴鼻，却把馿兒當馬騎。
偈頌七十二首  其四五 釋祖欽 
動即影現，覺即冰生。見聞俱盡，視聽如盲。
偈頌七十二首  其四六 釋祖欽 
一掬澄潭鏡樣磨，無風何必自生波。轉身縱不離初際，仔細看來較幾何。
偈頌七十二首  其四七 釋祖欽 
本無位次，不涉安排。泯然自盡，一種平懷。
偈頌七十二首  其四八 釋祖欽 
平常閑坐與閑行，嶺上無心雲片生。照鏡俱亡人不立，依前日午打三更。
偈頌七十二首  其四九 釋祖欽 
樹頭金果鐵團欒，千聖猶難著眼看。莫謂臨機曾掇退，當陽托出已和盤。
偈頌七十二首  其五○ 釋祖欽 
虛而靈，空而妙。冷而看，默而照。亭亭雪，沒青松，杳杳雲，藏白鳥。
偈頌七十二首  其五一 釋祖欽 
洪蒙未判絕疏親，畢竟難將事理分。夜半正明還不露，金剛腦後鐵崑崙。
偈頌七十二首  其五二 釋祖欽 
雲重重又水重重，步不曾移到九峰。遠涉若還言不易，主人却在半途中。
偈頌七十二首  其五三 釋祖欽 
石女高歌木人和，妙用縱橫無不可。三更初夜月明前，開口幾人曾蹉過。
偈頌七十二首  其五四 釋祖欽 
白玉階前金鳳舞，黄金殿上玉雞鳴。正中來與兼中到，昨夜雲深月正明。
偈頌七十二首  其五五 釋祖欽 
雲藏無縫襖，花綻不萌枝。銅壺漏靜，玉戶春熙。敢問時人知不知。
偈頌七十二首  其五六 釋祖欽 
天黑雲深飛暮鴉，鷺鷥立雪對蘆花。幸然不屬今時事，句後聲前會即差。
偈頌七十二首  其五七 釋祖欽 
內紹外紹，有偏有正。失曉老婆逢古鏡。
偈頌七十二首  其五八 釋祖欽 
鷺鷥立雪非同色，明月蘆花不似他。若作龍生龍子會，目前一路已千差。
偈頌七十二首  其五九 釋祖欽 
聲色無依，見聞不立。渡水問魚踪，過山尋蟻跡。
偈頌七十二首  其六○ 釋祖欽 
動弦別曲古今稀，覿面相呈第二機。祖父不曾離正位，一簾化日自遲遲。
偈頌七十二首  其六一 釋祖欽 
動即影現，拂即成痕。聽其自在，萬法無根。
偈頌七十二首  其六二 釋祖欽 
玄路絕時分鳥道，見聞泯處涉功勳。何如只麽閑閑地，月浸冰壺夜不痕。
偈頌七十二首  其六三 釋祖欽 
形名未立，朕兆未分。全無巴鼻，徹底渾崙。
偈頌七十二首  其六四 釋祖欽 
層層落落影團團，切忌當陽著眼看。直下有無俱不立，白漫漫又黑漫漫。
偈頌七十二首  其六五 釋祖欽 
行也是，坐也是。俯仰折旋，無是不是。
偈頌七十二首  其六六 釋祖欽 
道箇爐中無火時，一團冷焰正騰輝。深深撥出一星子，未免翻成節外枝。
偈頌七十二首  其六七 釋祖欽 
寸長尺短，三平二滿。覿面相呈，語言道斷。
偈頌七十二首  其六八 釋祖欽 
岸草青青得自由，等閑牽著便昂頭。通身露地一般白，莫是山前水牯牛。
偈頌七十二首  其六九 釋祖欽 
一有多種，二無兩般。鈎頭識取，莫認定盤。
偈頌七十二首  其七○ 釋祖欽 
何須特地弄精魂，摘葉尋枝我不能。固是話頭成兩橛，不妨同玩雨前春。
偈頌七十二首  其七一 釋祖欽 
覿面提來付與伊，分明此意沒東西。腕頭有力千鈞重，誰道通身是水泥。
偈頌七十二首  其七二 釋祖欽 
一種平懷，泯然自盡。明闇情忘，事理平等。
偈頌七十二首  其七三 釋祖欽 
一杯晴雪早茶香，午睡方醒春晝長。拶著通身俱是眼，半窗疏影轉斜陽。
靜山偈 釋祖欽 
一跡無餘萬籟沈，巒光月色共深深。誰知尚有些兒閙，龍在霜枯木裏吟。
秋江偈 釋祖欽 
漾漾銀河玉宇流，浄如白練冷光浮。老胡一葦踏不著，零落西風斷岸頭。
送德富藏主之衡 釋祖欽 
集雲雲外小睡虎，毛色金斑威百步。頂門正眼爍乾坤，等閑亦或生風雨。拂曉出門去何處，衡陽城中訪親故。記之早晚即歸來，震雷一喝了此末後句。
送光後堂 釋祖欽 
春風惡，春風惡，一夜梅花盡吹落。人來話別欲游吳，踏斷東南天一角。春風惡，春風惡，八千里外望西川，從前都是錯。
宗正上人 釋祖欽 
金襴之外傳何物，應道門前倒剎竿。亙古亙今全提句，好向聲前著眼看。衲僧衣鉢只者是，汝今已得正宗旨。寄集雲單號別傳，枚數英才先屈指。忽來告假歸清江，窗前梅早春漸芳。一枝橫出蒼烟外，泉聲噴雪巖流香。
惠洪上人 釋祖欽 
洪濛既判，惠然紅日。天地開明，即心是佛。塵沙剎海，遍界發輝。一絲毫頭，昧之不得。却須直下掀翻，休爲知見所執。受用只此平常，更無玄妙奇特。若是衲僧門下，難免痛棒三十。目今且贈四藤，任便東西南北。回首集雲峰，面前青突兀。
送契寧上人 釋祖欽 
道契佛祖，身自康寧。行篤言寡，名香德馨。一塵不染，千里前程。番陽浩浩，集雲青青。穩泛扁舟短櫂，西風浪平。
紹隆上人 釋祖欽 
行以德紹，道以時隆。浮薄在彼，端確在躬。衣單下事還一同，道德言行誠明中。語默動靜昭日月，折旋俯仰生春風。上人夏在集雲峰，倏起湘江歸興濃。庭前索索飄井桐，赤肩擔瘦筇。
真惠上人 釋祖欽 
將謂如來，惠戒三昧。此語雖真，此意未在。正似湘江兩半晴，岳面不開雲靉靆。一日升天四海明，杖頭掀轉却頭輕。不移跬步到潭城，相逢歷歷話前程。
本來上人 釋祖欽 
本不曾來亦不去，百二十日如是住。昨夜西風忽轉頭，花開闌畔木犀樹。收拾行囊話起單，集雲東湖來去間。雙桂枝頭冷消息，却與荷花香一般。
慶一上人 釋祖欽 
識得一，萬事畢，慶快平生是今日。佛祖單傳無二心，生死洞然空四壁。匆匆聞訃來歸，不礙獨行特立。群峰疊亂青，遠水漾虛碧。寥寥天地間，來去有何極，韶華自轉春無迹。
了恩典座 釋祖欽 
十二時中，承誰恩力。俯仰折旋，不須外覓。著衣喫飯，一了便了。開眼天明，是誰不曉。大地沙門隻眼睛，丈六金身一莖草。
志滿上人 釋祖欽 
夫志在謙毋自滿，勿以其長跨人短。海因有量天亦聾，人未有德休恃聰。君不見水涸山枯物憔悴，春暖風和蝶蜂至。欲在叢林立此身，學以成其志。
祖機上人 釋祖欽 
靈妙之機，佛祖莫知。疾則蹉過，遲非所宜。靈在自己，妙在日用。喫飯著衣，一靜一動。動靜兩忘，波停岳聳。
元覺上人 釋祖欽  庐山
妙覺明浄，元無所覺。如鄱陽湖，秋波不作。亦若匡廬，雲平月壑。笠頂西風閑去來，拄杖頭邊空索索，打碎靈龜殻。
智遠上人 釋祖欽 
智聰則遠，機圓自轉。似走盤珠，如萬花苑。開落不在春秋，動靜不滯去留。雲悠悠，水悠悠。天外月如鈎，雪峰衮出三箇木毬。
克圓上人 釋祖欽 
克期取證，功行已圓。湘南潭北，一月在天。五峰深處，萬象皎然。相見不須撫背，痛與肋下三拳，掣風掣顛。
覺初上人 釋祖欽 
靈覺之初，廓然太虛。巘雲平岳頂，海月照珊瑚。描不如，畫不如，詠不如，一段靈光今古無。元是兜率橋頭，三生藏裏夜明珠。
道可道者 釋祖欽 
道可道，非常道。名可名，非常名。名既非常，如器中鍠。道既非常，如日之光。如器中鍠，聲出於內。如日之光，光照無方。夫如是乃可稱有道之者，非獨善一身，而達之萬邦。
道從上人 釋祖欽 
惟道是從，惟心是宗。空即是色，色即是空。夢幻了了，來去匆匆。水中之月，樹上之風。作如是觀，無塞不通。
了明上人 釋祖欽 
了明明了，孤光皎皎。夜永月寒，雲開天曉。二浙江山拄杖頭，脫略根塵靜悄悄。大明當空，無幽不照。如是行脚，行脚事了。百煉精金，由指而遶。
智賢上人 釋祖欽 
智者必賢，正者不偏。平坦性地，朗我心天。折旋俯仰，諸佛現前。一光同照，萬象樅然。
本善上人 釋祖欽 
本來面目，善自參詳。六般神用，晝夜放光。不須擬議，切忌承當。風前一陣木犀香，金粟花黄。
行坦上人 釋祖欽 
細行循循，大道坦坦。得處至要，用處至簡。從上一千七百人，七縱八橫，大機大用。肩上無過擔片橫版，頂門只具一隻正眼。譬如斬一握絲，一斬俱斬，一切盡斬。
普義上人 釋祖欽 
雲門普，趙州無。二字一義，茄子落蘇。提起便會，直入聖賢閫域。聲前擬議，未免者也之乎。且聽端的下箇註脚，俱。
如珠上人 釋祖欽 
等閑剔出影團團，一一如珠走玉盤。風前燦燦寶光寒，落落誰從轉處看。當隨機括動，休被眼睛瞞，魚目光生也一般。天上蟾蜍水底浴，明暗不相干。
法立上人 釋祖欽 
萬法無根，從何而立。一念心堅，銀山鐵壁。發大誓願，大解脫幢。萬木生秋風自凉，庭前一陣桂花香。
法茂上人 釋祖欽 
野鳥山花能說法，茂林脩竹是參徒。時常舉一箇心字，覿面當機見也無。雲埋夜月，冰透玉壺。明暗雙忘，理事一如，差乎緣木求魚。
允寬上人 釋祖欽 
初無允諾，寬著程限。一似跳黄河，盡力要合眼。跳過跳不過，直要橫擔板。南北天高雲淡淡，漁歌秋色晚。
嗣牧上人 釋祖欽 
先以放，嗣以牧。兩鼻穿，四蹄禿。有闌圈，無拘束。山自青，水自綠。從來饑飽不相干，幻泡影中休碌碌，單單贏得這題目。
惠性上人 釋祖欽 
惠性忽通，差別無礙。七縱八橫，得大自在。向微塵裏轉渾身，影落五湖雲水外。問時人，會不會。明白一句子，卞璧無瑕，驪珠絕纇。
傳義上人 釋祖欽 
直指之道，義不可傳。不立文字，昭昭現前。萬里不掛片雲，一亙白日青天。聲前有意，句後無言。理事雙遣也，木頭碌碡。
如山上人 釋祖欽 
絕毫絕釐，如山如岳。萬里高飛，遥空一鶚。見不到處，天涯海角。智不及處，大圓滿覺。西風蕭條黄葉落，古殿深沈撼金鐸，却悔當初賺行脚。
師亮禪者 釋祖欽 
憶昔西山亮座主，曾有虛空解講語。喚得回頭是馬師，規鑒叢林照千古。上人學禪不學教，禪教初無二門戶。一拳打破太虛空，知音不在頻頻舉。
出山相贊 釋祖欽 
六年饑餓，半夜癡狂。貧兒拾得錫，赤脚走忙忙。
觀音贊二首  其一 釋祖欽 
鰲翔海運，地迥天空。一瓶浄水，五濁惡風。安得衆生界具證圓通。
觀音贊二首  其二 釋祖欽 
以耳返觀，夜濤傳別谷之聲。以眼返聽，甘露散垂楊之碧。所返既忘，觀聽亦寂。夫是之謂救苦慈悲願力。
魚籃婦贊二首  其一 釋祖欽 
行步輕盈，梳裝濟楚。示大慈悲，救衆生苦。智眼堪憐盡不明，只道籃中賣錦鱗。
魚籃婦贊二首  其二 釋祖欽 
籃裏清風，手頭生活。要將魚目換明珠，豈是慈悲菩薩。有智慧人，不消一劄。
馬郎婦 釋祖欽 
謾說教人學誦經，胸中涇渭甚分明。金沙影裏無窮數，散作一灘流水聲。
維摩贊 釋祖欽 
尪羸面孔，蹊蹺肚腸。憂愁苦惱，詐病在床。說離生死妙法，一默無雙。
達磨贊 釋祖欽  长江
九年壁觀顯家風，半是真誠半脫空。一葦不知何處在，長江依舊水流東。
布袋贊 釋祖欽 
一笑生春風，雙瞳湛秋水。日月拄杖頭，乾坤布袋裏。彌勒忽然下生，何處尋你。
臨濟贊 釋祖欽 
眼生三角，頭峭五嶽，三遭瞎棒折馿腰。一喝當空，星斗落錯。
朝陽贊二首  其一 釋祖欽 
穴鼻針，無縫襖。一綫紅日頭，聯得似恰好。
朝陽贊二首  其二 釋祖欽 
離離披披破骨董，補一孔了又一孔。三竿紅日透籬邊，看來何止七斤重。
德富藏主請 釋祖欽 
巍巍堂堂，煒煒煌煌。佩小釋迦懸記，身穿御賜衣黄。人言有德可富，自羞伎倆尋常，蕭蕭兩鬢風霜。
昭如長老請 釋祖欽 
海印發光，昭然如日。曾對大元聖主，默說不二法門。默而說，說而默。中興大仰叢林，天下第一法窟。見者是誰，石頭古佛。
智坦西堂請 釋祖欽 
大智洞明，大道坦平。生鐵面具，不近人情。雲峯日朗，雪谷雷鳴。激起曝腮焦尾，同躍天庭。
原妙侍者請 釋祖欽 
上大今已無人，雪巖可知禮也。虛名塞破乾坤，分付原妙侍者。
嘯巖居士請 釋祖欽 
湖山影裏，水月光中。似我非我，朦朦朧朧。兩眼平生四海空。
如初禪人請 釋祖欽 
身披御賜衣，名在江湖上。對面忽相呈，全全不似像。雪白眉毛頷下生，仔細看來何止長一丈，也是起模畫樣。
覺圓居士請 釋祖欽 
妙覺圓明，離諸聞見。纔涉安排，雲遮日面。若言即此是山僧，三尺竹篦如掣電，好好看方便。
題羅漢手軸 釋祖欽 
松風浩浩，澗水潺潺。白雲影裡，枯木寒巖。十八高人，行住坐卧，神通游戲其間。龍耳無聽，虎體元班。
跋圓覺經 釋祖欽 
大虛圓滿，妙覺混融。如春化物，和而不同，力不在東風。
無準禪師鑄鐘偈 釋祖欽 
通身只是一張口，百煉爐中袞出來。斷送夕陽歸去後，又催明月上樓臺。
己卯冬日陳世崇來訪仰山寺 釋祖欽  庐山
千里相尋慰寂寥，未嫌風雪路迢迢。廬山雖好且休去，更撥寒爐話一宵。
頌古四首  其一 釋祖欽 
根尋到底得星兒，冷焰騰輝是此時。拈一莖茅輕點著，不知燒殺五須彌。
頌古四首  其二 釋祖欽 
九九八十一，窮漢受罪畢。纔擬展脚眠，蚊蟲獦蚤出。
頌古四首  其三 釋祖欽 
且看雙放更雙收，有底歡聲有底愁。一切聖賢如電拂，大千沙界海中漚。
頌古四首  其四 釋祖欽 
穿雲迸石不辭勞，大抵還他出處高。溪澗豈能留得住，終歸大海作波濤。
堯 林同 
道原自天出，堯以是相傳。曰孝悌而已，人人具此天。
舜 林同 
孩提知所愛，妻子具而衰。大孝終身慕，予於舜見之。
禹 林同 
傷心九載績，焦思八年中。啟亦呱呱泣，惟思度土功。
湯 林同 
奉先思孝也，不祀豈其情。以至使亳衆，而甘爲葛耕。
文王 林同 
問安寢門外，旦旦俟雞鳴。以至日中昃，居常盡此誠。
武王 林同 
經言事父孝，所以事天明。疾間加再飯，夢中與九齡。
周公 林同 
我避故云辟，東行是謂征。先王猶可告，豈爲伐而刑。
孔子 林同 
事親良不易，戰戰復兢兢。學得如夫子，猶言丘未能。
顔子 林同 
返必展墓入，去當哭墓行。誰知顔氏子，事死乃如生。
孟子 林同 
如何年稍長，汲汲子思師。知是爲兒日，三遷感母慈。
契 林同 
天性生雖具，人倫教可無。往哉親父子，汝契作司徒。
元凱 林同 
當知元與凱，不出孝而忠。能舉十六相，斯爲舜大功。
孝己 林同 
子則欲其孝，人皆有是心。如何武丁聖，却使子憂深。
微子 林同 
豈計身封宋，祇愁祀絕殷。不惟稱克孝，亦自首三仁。
泰伯 林同 
爲憐季有子，逆探父傳賢。斷髮文身事，誣哉司馬遷。
康叔 林同 
勿云服父事，不敬亦無傷。元惡與大憝，邦刑自有常。
君陳 林同 
爲爾有令德，存心孝且恭。推之施有政，往矣尹茲東。
伯奇 林同 
無食又無衣，逐兒安所之。不辭履霜苦，猶謂罪當笞。
晉文侯 林同 
嘉汝故錫汝，非將玉展親。克昭乃顯祖，追孝爾文人。
衛武公 林同 
孝子身終者，非終父母身。武公年九十，戒我尚諄諄。
齊孝公 林同 
豈其伐與國，獨不念先君。想得還師去，難堪此語聞。
齊侯無野 林同 
我母亦君母，吾翁即若翁。分羹何太忍，請質可堪從。
申生 林同 
姬泣賊由子，子辭必罪姬。爲憂君不樂，寧死莫君知。
晉文公 林同 
伐蒲君父命，校者是吾讎。披直寺人耳，鉏麑信有謀。
秦康公 林同 
懷哉送舅氏，曰至渭之陽。念母如存意，悠悠寄二章。
既醉君子 林同 
若爲錫爾類，不獨善其身。既念化家室，還思遺子孫。
四牡使臣 林同 
懷歸將父母，四牡苦愔愔。是我心中事，君從何處知。
南陔孝子 林同 
爲養還相戒，南陔昔有詩。都盧這箇意，焉用補亡爲。
白華孝子 林同 
廉恥有微缺，須知孝未純。白華何所似，所似皎然身。
北山大夫 林同 
非止不得養，如憂父母何。忍能不我念，使我獨賢勞。
蓼莪孝子 林同 
莫遂終養志，難酬罔極恩。哀哀父母句，腸斷不堪聞。
妹土小子 林同 
勤耕藝黍稷，遠賈服車牛。奔走何爲者，心乎孝養憂。
老萊子 林同 
七十已中壽，人生似此希。絕憐老萊子，猶自作兒嬉。
柳下惠 林同 
忍於父母國，去此欲何之。所以柳下季，三爲魯士師。
子思 林同 
如何方喟歎，乃爾復忻然。念汝祖無忝，知予道可傳。
閔子 林同 
參寧殺人者，三至尚踰垣。歎息子閔子，孝哉無閒言。
有子 林同 
其爲人也孝，好亂未之聞。曾以是取怨，無人語蓋勳。
曾子 林同 
全歸有明訓，珍重恐傷膚。小子啟手足，吾今知免夫。
子路 林同 
食藜殊列鼎，負米異重茵。不待今朝養，傷哉昔日貧。
子游 林同 
犬馬何以別，斯言似太深。深言爲養者，可不敬於心。
子夏 林同 
爲有心中事，琴音自不和。禮雖弗敢過，哀若未忘何。
子貢 林同 
未須論大塊，以死息乎人。所願學賜也，姑惟息事親。
林放 林同 
故寧戚以儉，罔或易而奢。致得千載下，人稱問禮家。
樊遲 林同 
當知一朝忿，必不忍于人。豈止身忘却，還應及乃親。
闕黨子弟 林同 
既漸夫子教，罔有不分均。何復間多取，齊言彼有親。
樂正子春 林同 
向非親在念，念念每精專。未必飯加損，能令疾脫然。
公明宣 林同 
子於親在日，叱咤不聞聲。既曰見而說，應無學未能。
孔子黨人 林同 
忍以證羊故，而云我直躬。那知爲父隠，直故在其中。
孟莊子 林同 
無改父之道，真堪以孝稱。若論莊子孝，此直是難能。
孟懿子 林同 
不復問無違，祗應懿子知。尚愁人不省，以禮告樊遲。
孟武伯 林同 
父母之愛子，心乎惟疾憂。可能不自愛，而忍使親愁。
管仲 林同 
戰敗不羞走，誰爲知我深。叔知我有母，亮我走時心。
晏子 林同 
母家令足食，父族使安生。睦黨可謂孝，能之惟晏嬰。
晉君子 林同 
何怙復何嘗，銜悲問彼蒼。蒼蒼不可問，重使我心傷。
潁考叔 林同 
茅焦甘伏質，考叔請留羹。大隧如初樂，咸陽虛左迎。
魏孝子 林同 
念母嗟陟屺，思親徒望雲。可憐魏孝子，不比狄參軍。
衛七子 林同 
幾諫勞不怨，明明載魯論。未應小弁作，得竝凱風言。
石祁子 林同 
執親之喪者，可沐浴其身。不待石祁兆，知非佩玉人。
文氏子 林同 
服除有弔者，待廟至垂洟。亡於禮之禮，斯人其庶幾。
公叔戍 林同 
若把夫子論，無慙貞惠文。不應其子戍，至自請於君。
靈輒 林同 
翳桑一餓者，念念母之存。頼有趙宣子，能爲別具飧。
葉公諸梁 林同 
隨母適異國，先歸汝忍能。致人不正視，應是得人憎。
伍尚 林同 
此以父免召，彼如仁必來。員乎竟何益，尚也最堪哀。
賈獲 林同 
扶母猶可免，棄君安所之。可能共母載，忍不授君綏。
周紹 林同 
欲得忠臣者，求之孝子門。如何傅王子，尚復待人言。
王孫賈 林同 
爲齊臣子者，此日若無聞。獨有王孫賈，能知慰倚門。
扶蘇 林同 
父賜子以死，君侯安所疑。忍哉指鹿相，無復祖龍知。
丁蘭 林同 
一靈長皎皎，如月不離天。要以純誠感，非因刻像然。
韓伯瑜 林同 
母力今衰矣，悲啼得杖輕。流風存繪畫，猶足感焦生。
酈寄 林同 
直以劫父故，蒙他賣友名。閑將誅呂論，非勃亦非平。
賈誼 林同 
誶言取箕箒，德色借耰鋤。不是賈年少，還能痛哭無。
馮唐 林同 
知以孝行著，還應不問唐。可憐止輦問，何自得爲郎。
韋孟 林同 
去王猶諷諫，懷祖重傷情。誰識有韋孟，人惟說穆生。
田叔 林同 
勿以梁事問，將遺太后憂。若非叔長者，誰爲帝忠謀。
石建 林同 
服勞曾是孝，那更委諸人。建已老白首，中裙滌必親。
董仲舒 林同 
漢有孝廉舉，誰知發自舒。可憐三策罷，却去相江都。
司馬遷 林同 
悲哉執手泣，論著謹毋忘。豈識遷它日，能紬石室藏。
嚴君平 林同 
賣卜有深意，何心避市喧。若逢人子問，依孝與之言。
霍去病 林同 
不早知此體，元來託大人。低頭拜縣吏，誰擬霍將軍。
雋不疑 林同 
不疑固嚴吏，如不順親何。圖得母喜笑，平反敢不多。
杜延年 林同 
怪來御史府，坐榻不如初。曾是父坐處，而爲子敢居。
疏受 林同 
豈如吾父子，歸老故鄉身。一聽知足誨，欣然從大人。
王陽 林同 
禮經稱孝子，不服闇登危。所以九折阪，囘車不敢馳。
貢禹 林同 
安用孝與弟，今人誖得官。一聞陽在位，自是合彈冠。
王式 林同 
三百五篇內，凡言忠孝人。未嘗不流涕，反復爲王陳。
韋元成 林同 
淮陽誰可傅，無以易元成。即汝陽狂意，爲王言事兄。
楚孝王 林同 
一自王之國，于今二十年。了無纖芥過，都是孝慈然。
原涉 林同 
所當約於己，豈忍儉其先。道立南陽表，人呼原氏阡。
薛脩 林同 
邑令直微爾，爭如相國榮。可憐留母養，不忍聽兄迎。
陰子方 林同 
祀竈令人富，相傳陰子方。安知由至孝，非在薦黄羊。
楊子 林同 
不可得而久，其惟父母乎。諄諄愛日語，楊氏豈欺予。
東海王疆 林同 
史以太伯比，斯評恐未真。我知東海意，不忍母他人。
鄧禹 林同 
功臣三十二，劍佩藹雲臺。第一人知否，曾聞孝母來。
竇融 林同 
璽書來萬里，鼎足許三分。解道爲忠易，誰知以孝聞。
馬援 林同 
惡言出於口，必至反其聲。小子聞人過，當如聞父名。
樊宏 林同 
能損數百萬，不聽債家償。要自父一語，銘心不敢忘。
耿國 林同 
封侯誰不願，顧我獨何心。爲憶父所愛，偏於少子深。
張湛 林同 
下車父母國，自重豈其輕。謂我詐爲善，何憂被此名。
馮豹 林同 
中人持被覆，尚得帝恩深。子職竟何是，終求慰母心。
孔奮 林同 
甘同妻菜茹，極奉母珍羞。一任時人笑，脂膏不自謀。
伏湛 林同 
向來父學顯，別自以家名。不是能傳業，如何著孝聲。
鄭敬 林同 
幾曾慕巢許，非是薄伊周。何忍的的去，先人有墓丘。
古初 林同 
長沙有孝子，姓字死猶香。料得郡舉首，他無人敢當。
江革 林同 
挽車極勞苦，逃賊最間關。太息江巨孝，能爲人所難。
蔡順 林同 
賊疑拾葚異，母怪棄薪還。雷震輒圜冢，火飛因伏棺。
姜詩 林同 
日常供鯉鱠，旦輒汲江流。兒溺言游學，妻還感遺羞。
郭巨 林同 
爲養寧埋子，那知地有金。如何有天賜，且復怕官侵。
班固 林同 
前烈知純淑，孤蹤愧眇矇。果能筆敘傳，不枉賦幽通。
劉平 林同 
弟類那容絕，吾雛聽自生。劉平端爲母，伯道特沽名。
郭基 林同 
豈伊東閤裏，無似督郵賢。直把孝行薦，今人少孟堅。
廉范 林同 
親喪徒步負，萬里歷岷峨。何事今人說，惟知襦袴歌。
鄧彪 林同 
讓國異母弟，如彪正自奇。今人有同産，煮豆且燃萁。
張歆 林同 
去官因脫囚，爲感戴天讎。史氏乃失實，却云逃報仇。
清河王慶 林同 
乞以臣骸骨，下從樊濯原。生雖闕親養，沒擬報私恩。
魯恭 林同 
可能來太學，即得譽諸儒。豈以習詩苦，應云與母俱。
黄香 林同 
冬月常溫席，炎天每扇牀。如何漢天下，只有一黄香。
樂恢 林同 
父今爲令繫，號泣不停聲。彼令亦人耳，而寧不我矜。
仲長統 林同 
羨入帝王門，揚名與立身。何如養親膳，每日得兼珍。
薛包 林同 
所懼子不孝，何愁父失慈。涕流分出日，天定感還時。
張霸 林同 
幼也知孝讓，居然合禮儀。休疑汝尚小，須信我饒爲。
竇章 林同 
蔬食可堪貧，勤哉孝養親。蓬萊知不遠，應是著斯人。
蘇不韋 林同 
要使生者毒，休譏枯骨讎。看他郭太論，比似伍員優。
郭林宗 林同 
不願諸侯友，那容天子臣。貞乎寧絕俗，隠也不違親。
蔡邕 林同 
自非易寒暑，未始解衣襟。不謂母疾久，三年惟一心。
楊震 林同 
尚自畏四知，於親豈忍欺。種藍有助者，拔去不妨奇。
姜肱 林同 
鼎鑊皆知避，何心願代烹。恐傷父母意，不獨弟兄情。
陳元方 林同 
如何百城內，一一畫元方。勸孝賢刺史，觀風職所當。
茅容 林同 
雞乃爲母設，蔬惟與客同。賢哉茅季偉，誤矣郭林宗。
范滂 林同 
寧將身塞禍，不忍母流離。我自不爲惡，黄泉今有辭。
鮑永 林同 
禮經條七出，叱狗不言焉。一旦鮑妻去，那知在母前。
仇覽 林同 
蒲亭一長耳，何許得歌聲。化我鴟梟類，而令哺所生。
趙咨 林同 
賊來那可邇，而敢以身迎。身豈不知愛，心乎恐母驚。
鄭康成 林同 
播殖爲親養，家貧至假田。焉知後學者，盡喚作儒先。
李曇 林同 
養親還樂道，不仕至終身。海內稱高士，非專鄉里人。
徐季登 林同 
南州徐高士，姓字滿東都。有子篤孝行，終喪竟隠居。
周燮 林同 
未能追綺季，且復守東岡。爲有先廬在，它山忍遁藏。
王脩 林同 
去年今社日，撫事倍酸辛。罷社爲兒泣，鄉鄰定可人。
徐庶 林同 
不勝方寸亂，豈暇二心持。忍矣王陵將，賢哉徐庶辭。
孟宗 林同 
萬象死灰色，千林號怒聲。何人苦哀泣，凍竹强抽萌。
顧悌 林同 
地遠隔親面，惟憑一紙書。句終輒應諾，直是聽於無。
陸績 林同 
陸郎作賓客，懷橘欲何爲。遺母當然事，袁公乃爾奇。
李密 林同 
事親苦日短，爲子願爲兄。懇懇報劉語，令人涕泗橫。
和嶠 林同 
要以禮法論，休言哀毀同。但觀生和嶠，定勝死王戎。
王裒 林同 
悲哉生我句，柰此念親何。墓側有枯樹，詩中無蓼莪。
荀何 林同 
古稱有曾閔，今復見荀何。爲孝一而已，能行無甚高。
王祥 林同 
風柰應難守，冬魚未易求。剖冰不辭凍，抱樹可勝愁。
祖納 林同 
視膳子之職，何須自執炊。閑將心比竝，合是手成持。
丁儀子 林同 
尚自不與米，何堪大遺金。丁儀爲有子，文略是誣親。
范宣 林同 
手直微傷爾，如何忽改容。不能全所受，此痛政無窮。
戴逵子 林同 
戴琴妙一世，二子得其聲。不忍遺音奏，各將新弄行。
趙至 林同 
莫致兒榮養，翻令父苦耕。可憐廢書泣，不忍叱牛聲。
陶侃 林同 
陶公宴參佐，限極每歡餘。憶與亡親約，凄然不敢踰。
桓沖 林同 
不辭身作質，只爲母須羊。此日江州牧，當年買德郎。
盛彥 林同 
既知爲異物，號泣絕還生。未有蠐螬炙，翻令母目明。
王延 林同 
酷矣杖流血，奇哉魚躍冰。能令母心悟，不異己親生。
褚德逸 林同 
至老能無倦，真爲善事親。叔褒非佞者，何事拜鄰人。
王悅 林同 
色養傾餘子，高名重一時。足爲丞相喜，豈計外人知。
許孜 林同 
能感猛鷙類，都無搏噬心。同遊至鹿虎，共宿有鳩鷹。
卞壼子 林同 
父雖得死所，兒豈望生存。忠孝古難竝，於今萃一門。
皇甫謐 林同 
盡棄平生物，惟齎一孝經。死猶不忘孝，臨沒苦丁寧。
郭原平 林同 
忍向父母墓，前頭裸袒耕。農時每束带，猶自泣原平。
二王 林同 
要以孝行取，寧將學業論。錫無慙玉友，銓可謂金昆。
樂頤之 林同 
痛殊未易忍，絕不一呻吟。豈復知身疾，惟愁戚母心。
何子平 林同 
干祿本爲養，資身豈所安。珍肴與白粲，雖美若爲餐。
解叔謙 林同 
膽醫顔母疾，藤療解親風。忽不見童子，俄然失老公。
王秀之 林同 
一事真堪笑，今人妾直靈。都緣無至性，徒欲亂多聲。
謝皭 林同 
一家感兒孝，不欲使親驚。盡作屏氣語，咸爲納屨行。
謝朏 林同 
直以父名戲，其爲君命同。胐能禮自處，似是勝超宗。
古成詵 林同 
禮豈爲我設，如傷風教何。不堪睎阮籍，直欲刃韋高。
華寶 林同 
憶父去時語，爾來七十秋。終焉不忍冠，灑淚望秦州。
宗元卿 林同 
異哉宗子孝，親疾遠關心。每驗痛大小，因知疾淺深。
劉苞 林同 
扇席更溫枕，古人誰與同。一心奉二母，自是勝黄童。
劉靈哲 林同 
誰言夢想裏，所見總空花。靈哲枕間藥，宋瓊秋季瓜。
劉瓛 林同 
先生天下士，偶迫詔書行。勿謂無奇對，惟言在孝經。
王僧儒 林同 
孝經雖始教，何但習於初。欲得如兒願，常常誦此書。
江泌 林同 
菜心且不食，親念一何深。爲爾有生意，存吾不忍心。
庾道愍 林同 
交州一村裏，有嫗負薪行。萬里庾道愍，心知爲所生。
張沖 林同 
未嘗無果菜，何至取吳中。祭我必土産，遺言敢不共。
顧歡 林同 
枕邊何所有，一卷仲尼居。無處覓盧扁，應當寶此書。
江淹 林同 
賣薪圖養母，何許得貂蟬。知在採薪處，庸非吉兆然。
庾黔婁 林同 
驚心已云異，嘗糞不妨難。庾令何爲者，憑君著眼看。
庾域 林同 
惜矣戴良誕，賢哉庾域誠。真能感鶴唳，何至學馿鳴。
任昉 林同 
晳常嗜羊棗，遥亦重檳榔。參至不忍食，昉寧能獨嘗。
陸襄 林同 
憂居五十載，陸子最堪悲。惲獨非人子，而云有既時。
褚翔 林同 
謹毋昧方寸，是處有神明。夜半爲親禱，空中彈指聲。
徐孝克 林同 
自今所賜饌，特敕許將還。爲爾心餉母，君前無所餐。
阮孝緒 林同 
覓參不可得，忽感鹿前行。行到鹿滅處，元來此地生。
袁君正 林同 
家人勸我睡，共說不眠難。官既未得差，眠時自不安。
皇侃 林同 
儒釋本同途，遺經非爾殊。未應普門品，勝似仲尼居。
吉翂 林同 
父身如可代，子死乃其情。尹待我何薄，而將此買名。
吳明徹 林同 
苗枯親未葬，號泣日于田。誰謂竟不雨，而能獨有年。
徐份 林同 
父疾亦云篤，如何豁爾平。孝經惟泣誦，晝夜不停聲。
雷紹 林同 
行莫大於孝，其如違養何。只消一句子，安用讀書多。
楊愔 林同 
渭陽曾讀未，對酒偶言詩。舅作如此語，兒那能不悲。
趙琰 林同 
禮稱親未葬，喪服不除焉。食麥斷鹽味，悲哉四十年。
寇祖訓 林同 
必如寇祖訓，始不死其親。孟德空遺令，丕乎真罪人。
王崇 林同 
風雹忽止處，禾麥獨依然。料得天公意，知爲孝子田。
房景伯 林同 
親見房太守，殷勤奉旨甘。那能不心愧，豈止是顔慙。
元子華 林同 
未必食有毒，人言疑似間。不辭噉母吐，圖得母心寬。
劉獻之 林同 
百行孝爲首，諸人儻未知。下帷空自苦，躡屩竟何裨。
崔道固 林同 
是誰迫我母，持炙致諸賓。驚起自接取，云賓此老親。
于仲文 林同 
讀書無見處，與不讀書同。勿謂兒年小，能知孝與忠。
李賢 林同 
誰知學進處，不在好爲師。好把銘心底，分明說與伊。
李崇 林同 
侯封何爾泣，兒幼乃無勳。恐莫終親養，應將報主恩。
李士謙 林同 
殺生非孝也，人未必云然。絕口殺害語，君看自小年。
文中子 林同 
先人舊所理，汾曲有田廬。何意求聞達，彈琴自著書。
房玄齡 林同 
人皆因祿富，我獨以官貧。佩父清白訓，爲唐第一人。
陳叔達 林同 
蒲萄歸遺母，所嗜固應思。卿乃有母遺，誰知此語悲。
韋陸 林同 
不惜以身諫，惟愁失母慈。景融常自楚，嗣立每求笞。
狄仁傑 林同 
狄請使絕域，柳甘易播州。爲憐劉母在，深恐鄭親憂。
崔元暐 林同 
若爲從官好，不異在家貧。忍以惡消息，而令戚我親。
李迥秀 林同 
生我者爲母，無緣貴賤分。不思駡婢語，何可使親聞。
韋虛心 林同 
父居郎省日，蒔柳向庭中。對柳如對父，那能不斂容。
歐陽通 林同 
夜直藉藁寢，入朝徒跣行。雖知迫明詔，可惜欠陳情。
劉褘之 林同 
卿家著忠孝，朕子頼師模。蓬在麻中直，多應不待扶。
韋景駿 林同 
長抱罔極痛，嗟余少不天。汝今幸有母，不省汝胡然。
張九齡 林同 
連理庭中木，叢生坐側芝。未嘗聞孝感，一一有茲奇。
顔真卿 林同 
祇是見忠節，何曾省孝誠。唐宗休歎息，猶未識真卿。
韓思復 林同 
向來曹孟德，曾擬表征西。那得忠孝字，金書作墓題。
崔縱 林同 
直以母事妾，祇云父所安。可憐遭楚毒，加意更承顔。
崔沔 林同 
憶昨升堂拜，何曾有雜賓。事亡忍廢禮，不復問疎親。
李乂 林同 
俱以文章顯，無慙孝謹稱。弟兄同一集，華萼著嘉名。
裴子餘 林同 
直以孝爲謚，真無愧此心。可憐張說歎，知得子餘深。
李勉 林同 
不誅人厭己，而恕子祈親。賢矣李觀察，今無復此人。
陽城 林同 
學者學爲孝，諸生久講明。謁歸二十輩，毋乃爲陽城。
段秀實 林同 
意其失兵久，怏怏必吾從。奪笏直前擊，那知是孝童。
李晟 林同 
箇是一孤兒，曾聞事母時。身能幾許大，却佩國安危。
元德秀 林同 
進士能毋舉，偏親可忍離。紫芝亦良苦，負母入京師。
穆寧 林同 
儻非親所樂，至枉道而行。雖以三牲養，難辭不孝名。
侯程 林同 
三年天下共，胡爾獨終身。無處著深痛，何心求過人。
李唐 林同 
我念卿毋怪，難拚膝上兒。好將南內意，說與肅宗知。
韓滉 林同 
謹勿第門壞，那容堂廡增。父猶足乎此，我顧莫之承。
賈直言 林同 
幾曾聞飲鴆，有不隕其身。那得獨全活，天應知代親。
李景讓 林同 
既爾家能孝，還於國盡忠。誰宜舉斯爵，知是莫如公。
韓愈 林同 
未有子之孝，而公不用情。大書甄濟傳，更作董生行。
柳宗元 林同 
乃翁定奇士，先友盡斯人。福畤智已故，儀曹意轉新。
甄逢 林同 
史書良爲稹，褒詔却因袁。足使濟不朽，何堪逢自言。
董召南 林同 
躬稼復樵漁，養親還讀書。不聞官賜帛，惟見吏催租。
李興 林同 
刲股如爲孝，還應載聖經。莫明柳子意，因甚取殘形。
何蕃 林同 
五載莫歸省，雙親孰問安。固云親有命，不謂我何顔。
鄭潛曜 林同 
願以身代母，書焚上徹天。若非神許我，未必字依然。
裴敬彝 林同 
親命懸醫手，敢將親命輕。爲輿不辭往，重母故身迎。
張志寬 林同 
何忽省母病，每因身疾知。可憐張里正，尚得令君疑。
趙隠 林同 
至今說花縣，當日奉潘輿。未必若趙母，囘班候起居。
路隋 林同 
兒貌酷類父，母知兒不知。可堪引鏡照，正復益兒悲。
李訥 林同 
先人敝廬在，觸目百悲辛。忍作優笑地，圖娛權貴人。
許孝謹 林同 
既不忍飲乳，還能知奉親。何曾自人教，端是出天真。
柳玭 林同 
名父難爲子，纖瑕即辱身。直須留面目，他日見先人。
韋溫 林同 
常恐愧屋漏，追懷在室詩。可憐忍死誦，不負乃今知。
林欑 林同 
七閩獨莆郡，雙闕鬰相望。豈識林孝子，曾來尉福唐。
釋迦 林同 
入般涅槃際，拳拳報母知。從棺更湧出，爲母說分離。
老子 林同 
子之於父母，毋以有其身。老子玄虛祖，諄諄此語人。
孝悌王 林同 
七星明歷歷，萬古仰煌煌。誰識斗宮內，中居孝悌王。
目連會 林同 
能將身入地，拔取母生天。歲歲盂蘭會，今猶說目連。
許真君 林同 
鄉以孝廉舉，仙爲孝道宗。謂予言不信，君請問蘭公。
吳真君 林同 
何事不驅蚊，癯然牀下身。傷膚非所懼，所懼去傷親。
六祖 林同 
新州在何處，有箇養親人。一旦成佛去，那知昔賣薪。
睦州 林同 
捨俗還將母，禪關晦迹深。共呼擔板漢，誰識織蒲心。
蘇仙公 林同 
世傳蘇氏子，白日去登仙。念母留空柜，敲時即得錢。
寒山子 林同 
鍋裏爺娘語，寒山太猛生。不妨時著眼，直是得人驚。
辟司徒妻 林同 
君父今安在，諄諄免矣乎。可憐齊女子，不問辟司徒。
雍姬 林同 
可憐姬告母，父孰與夫親。能置此一問，未爲愚婦人。
衛女 林同 
歸寧不可得，何以寫吾憂。不似肥泉水，悠悠淇上流。
北宮女 林同 
妾身期不嫁，至老養雙親。何意趙威后，殷勤問使人。
秋胡子妻 林同 
妾面羞君面，君心異妾心。那能不念母，却遺別人金。
趙津吏女 林同 
儻得代父死，誠非愛妾身。不圖君聘妾，向道有嚴親。
如姬 林同 
底事能令妾，爲君死不辭。不思君遣客，報妾父讎時。
緹縈 林同 
仁矣文皇詔，悲哉少女書。至今民受賜，非但活淳于。
陳孝婦 林同 
妾昔與夫別，夫曾共妾言。忍能幸夫死，不復顧姑存。
東海孝婦 林同 
如何殺一婦，能致旱三年。婦孝無知者，知之惟老天。
曹娥 林同 
上虞一巫女，名乃至今垂。端的由純孝，非專在好辭。
梁夫人嬺 林同 
能返母萬里，還榮父九原。可憐帝有母，亦自待人言。
孔融女 林同 
不憂身即死，惟恐死無知。儻得從父母，寧非我所期。
宣文君 林同 
難把父書讀，祇因手澤存。遺言汝可受，忍使世無聞。
宛陵女子 林同 
異哉一女子，獨抱母啼號。非但脫虎口，還能落獸毛。
盧元禮妻 林同 
貞孝謚已美，何堪復女宗。一朝下明詔，千載被流風。
木蘭 林同 
謹勿悲生女，均之有至情。縈能贖父罪，蘭亦替爺征。
鄭義宗妻 林同 
抵死侍姑側，寧知有妾身。若懷白刃顧，尚得謂之人。
李孝女 林同 
奔喪脫賊手，廬墓至終身。此大丈夫事，誰云一婦人。
唐氏婦 林同 
姑今病且死，頗愧婦恩深。但願婦有子，皆如婦用心。
東夷大連少連 林同 
大連少連者，夫子筆之書。誰謂東夷子，而於喪善居。
若鞮單于 林同 
漢語雜胡語，堪嗤莽太愚。安知若鞮字，已是孝單于。
休屠王子金日磾 林同 
牧馬一胡兒，如何却受遺。多因漢宮裏，泣拜畫閼氏。
西羌東吾 林同 
循循祇自守，何獨此羌然。直以父在漢，忍將身犯邊。
號吾 林同 
如何降塞下，不復戀羌中。既是能將母，還應知向風。
百濟王扶餘義慈 林同 
夷方雖爾異，天性本然同。自昔聞曾子，如今在海東。
扶桑國 林同 
不食至七日，能將禮自居。既然嚴像設，亦復奠朝晡。
吐谷渾葉延 林同 
父讎已屠膾，射草復何爲。豈不念無益，其如罔極悲。
回紇 林同 
瞥爾驚吾父，同然拜令公。遥知恩義重，恰似與真同。
沙陀阿跌光進 林同 
三年不歸寢，至性切於親。不信沙陀種，還生如此人。
烏 林同 
靈烏噪何許，反哺向中林。人可不如鳥，而無憂母心。
鶴 林同 
好是鶴鳴陰，居然子和聲。休云氣所感，自是物之情。
燕雀 林同 
共母一屋下，寧知屋欲然。不須譏寡智，相哺政堪憐。
虎狼 林同 
虎狼不仁也，何乃謂之仁。仁之於父子，父子亦相親。
猿 林同 
不忍身逃箭，知爲母塞瘡。人心有如此，獸面本何常。
犬 林同 
食肉隠兩頰，飼母向頹垣。終感主養母，能將死報恩。
羊羔 林同 
已分机上肉，誰藏腹下刀。安知羊不死，乃復自羊羔。
豺獺 林同 
曾聞豺祭獸，還見獺陳魚。人苟不知祭，能如豺獺乎。
蛇 林同 
似有人傳訃，來從榛莽中。叩頭至流血，垂泣有哀容。
青蚨 林同 
子母不相離，何心辦搗蚨。忍能利銅臭，不枉喚錢愚。
偈頌四十一首  其一 釋普寧 
迷悟兩門，聖凡二路。總與諸人開闢了也，普請一時證入。
偈頌四十一首  其二 釋普寧 
坐斷千差，當陽烜赫。任是須彌燈王，也須望空斫額。
偈頌四十一首  其三 釋普寧 
釋迦不出世，四十九年說。祖師不西來，少林有妙訣。
偈頌四十一首  其四 釋普寧 
披野干皮，作獅子吼。指東爲西，將無作有，驚起法身藏北斗。
偈頌四十一首  其五 釋普寧 
荷葉團團團似鏡，菱角尖尖尖似錐。風吹柳絮毛毬走，雨打梨花蛺蝶飛。
偈頌四十一首  其六 釋普寧 
一夏九十日，不覺已過半。管带牯牛兒，切忌隨物轉。緊把鼻頭索，莫放令寬緩。如是十二時，時時無間斷。收得純熟，斥之不去。受人言語，不動不變。覿面當機，當機覿面。
偈頌四十一首  其七 釋普寧 
目前無法，意在目前。東西十萬，南北八千。達磨不來東土，二祖不往西天。點檢將來，只見一邊。
偈頌四十一首  其八 釋普寧 
沒絃琴，指趣深。尖新曲調，須遇知音。高山流水無窮意，落落斷崖千萬尋。
偈頌四十一首  其九 釋普寧 
寒食清明節，家家拜掃時。木人空嘆息，石女泪雙垂。惟有林下道人，絕學無爲。百不會，百不知。拈起少林無孔笛，逆風吹了順風吹。
偈頌四十一首  其一○ 釋普寧 
諸方安居結制，靈巖結制安居。雖是一般規矩，於中大有差殊。趙州東壁掛葫蘆。
偈頌四十一首  其一一 釋普寧 
拄杖子，無偏黨。遍界不曾藏，通身無影像。妖怪盡勦除，佛魔俱掃蕩。普天皇道無遮障。
偈頌四十一首  其一二 釋普寧 
頑處非常放軟頑，偏能陸地要撐船。驀然撐向龍門去，蹤跡不知往那邊。幾多望斷空惆悵，亦復嗟嘆泪潸然，安得鸞膠續斷絃。
偈頌四十一首  其一三 釋普寧 
我有一句子，不封亦不樹。不在舌頭邊，亦非思憶處。
偈頌四十一首  其一四 釋普寧 
拄杖子，化爲龍。拏雲攫霧，妙應難窮。霈然洪霔，四海皆通。五穀結實，萬物歸功。鼓腹謳歌忘世事，太陽依舊海門東。
偈頌四十一首  其一五 釋普寧 
直下猶難會，尋言轉更賒。若言佛與祖，特地隔天涯。
偈頌四十一首  其一六 釋普寧 
拆東籬，補西壁。從空架空，以楔出楔。佗時聳壑昂霄，須信不勞餘力。
偈頌四十一首  其一七 釋普寧 
我此門風，孤危不立。若是臨濟兒孫，便請單刀直入。
偈頌四十一首  其一八 釋普寧 
出現在楊州，留錫於此地。寶塔凌高空，聲光動萬里。利物應群機，如月分衆水。我來爇瓣香，一瞻一頂禮。從教人道自倒還自起。
偈頌四十一首  其一九 釋普寧 
向上一路滑，壁立千仞險。南禪不立階級，直與當頭坐斷。
偈頌四十一首  其二○ 釋普寧 
折脚鐺，破木杓。無柄霸，難摸索。橫拈倒用，破二作三。正按傍提，七穿八穴。
偈頌四十一首  其二一 釋普寧 
心隨萬境轉，轉處實能幽。隨流認得性，無喜亦無憂。山僧官差不自由，只得隨流入流。
偈頌四十一首  其二二 釋普寧 
東澗水，清且泚。源遠流長，波騰鼎沸。從這裏入，不知其幾。是則是，只如國一禪師經過梁溪，驀將泗州大聖鼻孔一捏，直得無處出氣。爲復壓良爲賤，爲復神通游戲。君子可入。
偈頌四十一首  其二三 釋普寧  西湖
弟應兄呼，自揚家醜。倒却剎竿，全機漏逗。雖有西湖月如晝，何似南禪鐵苕箒。
偈頌四十一首  其二四 釋普寧 
金烏急，玉兔速，百歲光陰一瞬息。惟有拄杖子，硬葛狚，黑粼皴，勿變遷，無面目。三月護生，九旬禁足。酌然使得十二時，不被十二時催促。任他門外紅塵擾擾，來往憧憧，肥馬碌碌，瘦馬碌碌。驀然翻變化爲龍，爲雨爲霖俱莫測。
偈頌四十一首  其二五 釋普寧 
梁渚溪邊下直鈎，波翻浪輥費牽抽。六年用盡腕頭力，收卷絲綸恁性遊。不著此岸，不著彼岸，不滯中流，欵乃一聲天地秋。
偈頌四十一首  其二六 釋普寧 
出得油缸入醤缸，通身是口若爲談。老拳尚有些筋力，拚命來機爲指南。
偈頌四十一首  其二七 釋普寧 
右脇纔生，便放拍盲。指天指地，獨步縱橫。雲門要打殺，建長助掘坑。惡種從教不復萌，雖然也是賊過後張弓。
偈頌四十一首  其二八 釋普寧 
昨日晴，今日雨。春夏交承，時節順序。一似林下衲僧，不越規矩。三月安居，克期而取。西天以蠟人冰，雲峰以鐵彈子。建長亦有一條活路，饑則餐，渴則飲，閑則坐，困則眠，以此爲據。諸人但任麽參，決不賺忤。
偈頌四十一首  其二九 釋普寧 
解開布袋頭，縱橫得自由。其住也無拘無束，其去也南州北州。放牧溈山水牯牛，不風流處也風流。
偈頌四十一首  其三○ 釋普寧 
爲國爲民運此心，果符虔禱獲豐榮。時清道泰封疆闊，合國歡呼賀太平。
偈頌四十一首  其三一 釋普寧 
一塵入正定，諸塵三昧起。諸塵入正定，一塵三昧起。三昧與正受，土塊泥裏洗。咦，白日堂堂眼見鬼。非不非，是不是。甲子乙丑海中金，丙午丁未天河水。
偈頌四十一首  其三二 釋普寧  西湖
南山白額蟲，撞倒太白峰。直得西湖徹底枯竭，東海怒浪翻空。安漢圭峰拊掌，天台尊者槌胸。郎忙日本國裏打鼓，大唐國裏撞鐘。兄弟添十字，此意孰能窮。
偈頌四十一首  其三三 釋普寧 
同飲龍淵，同依師席。切瑳琢磨，相滋相益。分袂東西，各提祖令。越漠來投，心膽傾盡。執別恰恰一周，千里俯垂輝映。舉衆再奉慈光，無異撥雲見日。若是向上向下，總將靠之一壁。憶得凌霄蠱毒之家，水也不曾沾他一滴。阿呵呵，會也麽。青山不鎖長飛勢，滄海合知來處高。
偈頌四十一首  其三四 釋普寧 
吾本來茲土，傳法救迷情。一花開五葉，結果自然成。
偈頌四十一首  其三五 釋普寧 
人從天台來，却得西川信。報道萬年松，生在石橋頂。
偈頌四十一首  其三六 釋普寧 
近得遠來口傳信，報道年來頗安靜。唯有太白瑞巖翁，撞破虛空有雜碎。驚起西川大蓬山上石女淚雙垂，引得扶桑巨福山中木人空嘆息。同飲龍淵無義水，手足義重如膠漆。斷絃安得鸞膠續。
偈頌四十一首  其三七 釋普寧 
圓同太虛，無欠無餘。良由取捨，所以不如。
偈頌四十一首  其三八 釋普寧 
冬至寒食一百五，中有一轉平實語。缺齒老胡舉不全，賺他立雪人莽鹵。貓兒偏解捉老鼠。
偈頌四十一首  其三九 釋普寧 
臘月八夜眼見鬼，便開大口說道理。若向衲僧門下過，爛槌一頓無疑矣。
偈頌四十一首  其四○ 釋普寧 
夢中演說六波羅，覺時同別苦問他。今日最明重演說，更無一字有誵訛。
偈頌四十一首  其四一 釋普寧 
每年三月十八，憶著痛恨入骨。巨福山上望凌霄，萬重山海煙波闊。謾爇一炷兜羅木，唵，噴噴昻昻。
樗寮字阿彌陀經書偈送最明寺殿 釋普寧 
我有大經卷，量等三千界。親付最明殿，祝壽如滄海。但願得此經，當下明此心。的知胡達磨，元不在少林。
最明寺殿契悟說付法偈 釋普寧 
我無佛法一字說，子亦無心無所得。無說無得無心中，釋迦親見燃燈佛。
最明寺殿悟道後贈之助道頌五首  其一 釋普寧 
老僧初到與三拳，埋恨胸中結此冤。痛恨忽消開正眼，方知吾不妄宣傳。
最明寺殿悟道後贈之助道頌五首  其二 釋普寧 
悟了還同未悟時，著衣喫飯順時宜。起居動靜曾無別，始信拈花第二機。
最明寺殿悟道後贈之助道頌五首  其三 釋普寧 
二十一年曾苦辛，尋經討論枉精神。驀然摸著娘生鼻，翻笑胡僧弄吻唇。
最明寺殿悟道後贈之助道頌五首  其四 釋普寧 
治國治民俱外事，存心存念自工夫。心思路絕略觀看，佛也無兮法也無。
最明寺殿悟道後贈之助道頌五首  其五 釋普寧 
壬戌十月十六朝，虛空拳踢不相饒。等閑打破疑團後，大地黄金也合消。
最明夢一善知識教訓堅固參禪醒後親繪供養越兩年值老僧到先來參禮果與夢見一同契悟後捧呈所畫頂相求贊 釋普寧 
千煅萬煉工夫熟，感得夢見善知識。力勸加工用行修，果獲契悟心滿足。自彰醜惡自涂糊，佛祖仰望俱失色。老僧更與添一重，急急如律令勑。
偈頌二十一首  其一 釋普寧 
檀那夢見大棟梁，高僧羅漢滿雲堂。慷慨重新鋪蓋就，比之兜率更尤强。衲子辦道耐長久，成佛作祖法中王。下等愚迷無正念，鎔銅灌口卧鐵床。
偈頌二十一首  其二 釋普寧 
有處不是有，無處不是無。有無不到處，馨香滿道塗。
偈頌二十一首  其三 釋普寧 
出水未出水，心疑生暗鬼。鞏縣造茶瓶，一隻三箇嘴。
偈頌二十一首  其四 釋普寧 
青州布衫重七斤，由來錯認定盤星。那知富士山孤峻，到頂須行三日程。
偈頌二十一首  其五 釋普寧 
東望大乘器，區區十萬里。因這一著錯，累及人斷臂。彼錯猶且可，此錯無巴鼻。彼錯此錯訴之誰，倒拈鐵笛逆風吹。
偈頌二十一首  其六 釋普寧 
夜夜明星現，時時兩眼開。如何臘月八，特地嘆奇哉。引得隨邪逐惡者，至今一味狗來腮。
偈頌二十一首  其七 釋普寧 
無心遊此國，有心復宋國。有心無心中，通天路頭活。拄杖頭邊挑日月。
偈頌二十一首  其八 釋普寧 
衲僧門下，活路通天。脚頭脚底，能方能圓。照顧踏破常住磚。
偈頌二十一首  其九 釋普寧 
如何是佛殿裏底，無端開口便臭氣。掩鼻不及，只得五體投地。
偈頌二十一首  其一○ 釋普寧 
七佛引其前，維摩接其後。一盲引衆盲，至今不唧𠺕。
偈頌二十一首  其一一 釋普寧 
向上一路，千聖不傳。等閑踏著，不直半錢。
偈頌二十一首  其一二 釋普寧 
拄杖頭邊，草鞋跟底。隨緣放曠，隠遁過時。豈謂業債難逃，復落他家綣繢，扶病拖泥带水。只得豎四橫三，乘時拽取。正續山與雲黄山鬭額，爲復是神通游戲。爲復是法爾如然。不見道，浙東山，浙西水，四海五湖皇化裏。
偈頌二十一首  其一三 釋普寧 
久嚮雙林，可曾遊歷。及乎到來，果是殊別。山環水繞，寺廣人稀。內空外空，無彼無此。彷彿威音那畔，分明古佛家風。不妨按下雲頭，鉢囊暫且高掛。坐則同坐，行則同行。同苦同甘，同憂同樂。必竟事作麽生，但看人情若好，自然喫水也肥。
偈頌二十一首  其一四 釋普寧 
破砂盆，漏燈盞。死偷心，滅正眼。近之則愈遠，親之則愈疎。瞻之在前，忽然在後。全明全暗，雙放雙收。番復看來，當甚熱大。是則也是，只如進前叉手。
偈頌二十一首  其一五 釋普寧 
一陽來復，暖囘幽谷。雲黄山上，喜氣浮空。綉水溪頭，疏影含玉。老胡不會轉身句，無節目中生節目。累及拄杖子，皮膚脫落盡，通身烏律漆。
偈頌二十一首  其一六 釋普寧 
雲門一曲，調高千古。子細推窮，從來無譜。此曲只應天上有，大士得來無本據。今日當陽分付，新年諸路化主。在處富有知音，遇著知音舉似。舉似則不無，且道是何曲調，臘月二十五。
偈頌二十一首  其一七 釋普寧 
有處不是有，無處不是無。有無不到處，馨香滿道途。
偈頌二十一首  其一八 釋普寧 
這箇老漢，軟頑希罕。煨而不熟，煮而不爛。沒興遭他負累，被陷雲黄苦難。怨之不已，恨之不休，且將這箇雪冤讎。
偈頌二十一首  其一九 釋普寧 
去年十月十七，被命來尸敗席。陳逋弊積如山，中外倉庫赤立。勉效佛在世時，持鉢沿門求乞。不憚涉險登危，波波爲衆竭力。逗到四月十五，恰滿六箇月日。諸方禁足安居，雙林豈容禁足。領衆展轉求賢，然後求己的實。心空及第歸來，和這自己拋擲。更有一事告報，古聖言端語的。寧可熱鐵纏身，不受信心人衣。寧可鎔銅灌口，不受信心人食。喫飯忽咬著砂，一生參學事畢。若不量彼來處，水也難消一滴。且誵訛在什麽處，直待當來問彌勒。
偈頌二十一首  其二○ 釋普寧 
諸方此日，安居禁足。雙林難說，禁足安居。厨乏聚蠅之糝，廩無隔宿之儲。策杖遍叩檀度，免我一衆饑虛。休以蠟人爲驗，但願處處逢渠。早知今日事，悔不慎當初。
偈頌二十一首  其二一 釋普寧 
往復落人綣繢間，那知同步不同行。當初乍可無容質，別作心腸過一生。
出山相贊 釋普寧 
入山出山，何異何別。六年所成，一時漏泄。那堪滿口嚼冰雪。
渡江達磨贊 釋普寧 
道箇不識，自生荆棘。曈曈渡江，忍羞面壁。頼有神光與雪屈。
寒山拾得贊 釋普寧 
指東畫西，眼笑眉垂。心似秋月，髮如亂絲。吟句不成句，題詩不是詩。豐干輕饒舌，敗缺一時知。善哉苦哉，敢稱七佛之師。
行道持數珠觀音贊 釋普寧 
從聞思修，入三摩地。八萬行門，一十九類。尋聲救苦越塵沙，一串數珠數不已。
布袋贊 釋普寧 
杖頭挑百億乾坤，布袋貯三千世界。閙市叢中等箇人，不知誰是知音者。
普化贊 釋普寧 
踢倒飯床，特地乖張。指空話空，撤顛撤狂。木槌拈來換人眼，贏得惡聲滿大唐。
魚婦觀音贊 釋普寧 
提起活鱍鱍，馬郎亦被惑。度生雖願重，那知成敗缺。
靈照女贊 釋普寧 
拈將破笊籬，風前賣與誰。攙行奪市處，非獨老爺知。
無準和尚頂相贊 釋普寧 
文武火煨殺人，千衲子恨難伸。五處主法，雙徑兩新。內庭敷演，賜號超倫。自創正續梵苑，延納雲水高賓。將謂多少奇特，依前滿面埃塵。
義簡禪人畫圓相請贊 釋普寧 
圓同太虛，無欠無餘。良由取捨，所以不如。恁麽說話，早是起模畫樣了。殊不知纔擬任麽，便不任麽。更問如何若何，笑倒嵩山破竈墮。
最明寺殿真像贊 釋普寧 
掌持國土，天下安堵。信向佛法，運心堅固。德重丘山，名播寰宇。清白傳家，望隆今古。參透吾宗，眼眉卓豎。末後一機，超佛越祖。汝辜負吾，吾辜負汝。
正傳寺住持安東巖請贊 釋普寧 
生緣於西蜀，非獨遊日本。十方國土中，當頭俱坐斷。
宏海侍者請贊 釋普寧 
這川䖃苴，全不仁者。握起老拳，佛祖也怕。
小師景用請贊 釋普寧 
要贊而無德可贊，要駡而無過可駡。贊與駡不及處，大地而不能載。
正因法孫命工繪吾幻質炷禮請贊 釋普寧 
箇樣面嘴，阿誰敢擬。威凜凜生，氣憤憤地。臨濟德山，望風敬畏。和蘇嚕之。
無錫劉相幹篤信佛法常來參請自和雪竇罌粟頌來呈老僧即次韻酬之云 釋普寧 
一實包含萬點春，收來粒粒是家珍。些兒圓轉誰能委，唯一身分百億身。
鐵壁 釋普寧 
剛然隔斷太虛空，縫罅渾無拶不通。頑鈍碓夫覷不破，倩人書處轉乖宗。
鐵牛 釋普寧 
骨格純剛蹄角全，軒然鼻孔自遼天。不貪陝府欄邊草，肯遍耕翻祖父田。
海月 釋普寧 
金波涌出爛銀盆，黑白虧盈湛不痕。莫謂清波無透路，珊瑚枝上影團團。
竹溪 釋普寧 
空服高心耐歲寒，滔滔聲價沒遮攔。自從南北分枝派，攪動江西十八灘。
雪竇前堂音座寮有煉指行人求頌 釋普寧 
未徹根源肯便休，煉磨三種愈精修。發輝自己光明藏，抹過俱胝一指頭。
寫華嚴經求頌 釋普寧 
破一微塵出此經，因該果海果該因。無端却被管城子，名句文俱錯指陳。
畫髑髏檐人我檐者求頌 釋普寧 
自從塵劫至于今，執著無明人我心。驀忽眼睛俱突出，乾坤大地孰知音。
栽松道者 釋普寧 
栽培得地，節操蒼然。死而復活，身後身前。楖𣗖橫肩阿剌剌，再來不直半分錢。
亮知客 釋普寧 
主中賓句驗來端，四海禪流總被瞞。鐵磨機輪難比擬，逢人即出舌翻瀾。
南洲 釋普寧 
贍部那邊沙際間，鬨然魔子恣縱橫。周金剛带不平氣，勘破却從潭上行。
龜山禱雨 徐夢發 
久困焦熬裏，持香謁二禪。會留一宿覺，了得寸心緣。鶴識小溪路，鐘聞上界天。龍湫分勺水，法海遍三千。
支提禪寺 徐夢發 
來謁支提古道場，幾年袍錦韻猶香。芙蓉夢裏僧趺坐，薝蔔林中佛放光。禪語了參一宿覺，塵緣頓悟半生忙。若分座下龍王水，免使春田待插秧。
鳳山禪寺 徐夢發 
百役紅塵吏，過門一解鞍。頻來無事幹，孤坐有山看。留月不掩戶，招風長倚欄。馬嘶催去路，吾道尚盤桓。
超覽亭 徐夢發 
壬子歲二月，亭成始宴賓。扁題原用舊，輪奐喜更新。遠眺江逾碧，靜觀山自春。亭邊山更好，一洗簿書塵。
挽胡季昭  其一 李庭芝 
綠鬢兩科好，丹心一片忠。言言關國體，蹇蹇匪渠躬。誰謂鴛行底，能持鯁論公。象臺死得所，萬古憶清風。
挽胡季昭  其二 李庭芝 
玉李當春孟，公書以訃聞。但期同氣骨，不作異鄉墳。豈料鱗音後，俄傳蝶夢云。想教寧越水，恨不識朱雲。
遊大滌 張濡 
危樓拱翠出層空，畫棟朱欄縹緲中。客散月明風露下，一奩天棘伴絲桐。
和回山人榴皮題壁舊韻 張濡 
芒鞋記踏青猶軟，野徑縈紆雪尚餘。走筆鋟珉增媿色，可無換穀一篇書。
湖上別墅 張濡 
弱柳舒眉學遠山，四山斜嚲綠雲鬟。平湖如鑑一回照，西子明妝濃淡間。
浯溪讀中興頌 李芾 
羯鼓梨園跡已荒，斯文猶在日星光。我來細拂青苔石，不憶三郎憶漫郎。
題考功印紙 曾如驥 
謹將節義二字，結果印紙一宗。了却神遊何處，澄江明月清風。
絕命詩 鄧得遇 
宋室忠臣，鄧氏孝子。不忍偷生，寧甘溺死。彭咸故居，乃吾潭府。屈公子平，乃吾伴侶。優哉悠哉，吾得其所。
桐江曉泊 劉瀾 
風蕭蕭，冰瑟瑟，淡烟空濛冠朝日。灘頭枯木如畫出，鸜鵒飛來添一筆。
夜訪侃直翁 劉瀾 
疏瓴亂見星，危坐冷無燈。索句髭先白，餐蔬貌欲青。棲禽翻麓雪，墮栗破溪冰。昨夜中峰頂，同看海日升。
句 劉瀾 
東風半綠官圩草，西日遥紅別岸山。
句  其一 林喬 
斗州無頓閒身處，時向梅花走一遭。
句  其二 林喬 
醮壇夜朝斗在目，石室晝卧雲生胸。
明妃 程鳴鳳 
漢宮粉黛應無數，明妃却向氈城路。自憐傾國不用金，翻被一生顔色誤。世間那有真妍媸，明妃馬上休傷悲。不信但看奇男子，多少塵埋未見知。
晦菴亭 程鳴鳳 
古來何物支乾坤，除四書外旁無門。晦翁乘風遊混淪，天宇掃掃浮雲昏。周程扶起周孔尊，隻手閘斷狂瀾奔。當時正氣橫八垠，猶爾不免遭群喧。曾幾何日班廷鴛，曉夢有栩枌榆村。翁已仙去誰招魂，有亭渠渠波沄沄。風烟苔徑新屐痕，滕侯肯堂之弟昆。溪山荏苒更寒暄，空餘碧樹吟霜猿。人間興廢誰能論，桑田可變海可翻。翁之所恃無有焉，斯文不死道常存。
楊歷巖 程鳴鳳 
銀河底穿不可塞，一瀉砰砰下空碧。峰高雲邃源荒茫，但見巖飛練千尺。我來導之赴蒼壑，流出凌江散天澤。餘波直赴黄木灣，颶卷鼇翻浪花白。竟從海若膏乾坤，豈但梅邊沃甘液。
題陳少陽先生上書稿後 趙時瓈 
胡馬昔長驅，高屋建瓴水。權奸誤國家，和議甘骫骳。遂令九廟尊，冒沒在棘枳。带甲百餘萬，一嘯自披靡。堂堂諫議公，屹若頹波砥。叩閽斥時宰，不惜用一死。此死不足道，聞者自興起。一木支大厦，於時不可爾。使早定大計，何物摩壁壘。可憐紹興間，賻贈官其子。我得覩遺稿，感慨寧已矣。千載凜如生，作者書于紙。
句 王實之 
碧鷄金馬非吾事，白鷺青原欠子詩。
元夕 李彭老 
斜陽盡處蕩輕煙，輦路東風入管絃。五夜好春隨步暖，一年明月打頭圓。香塵掠粉翻羅带，蜜炬籠綃鬭玉鈿。人影漸稀花露冷，踏歌聲度曉雲邊。
賈秋壑故居 李彭老 
瑶房錦榭曲相通，能幾番春事已空。惆悵舊時吹笛處，隔窗風雨剝青紅。
白際嶺下即目 汪若楫 
白際摩天秀，秋光滿蓼汀。山呈金字面，田畫井文形。夜出螢相照，更闌鷄可聽。杉松柯不改，點染四時青。
開窗 汪若楫 
草色侵書綠，依山多得陰。月高猿挂樹，驚起夜棲禽。
夜坐 汪若楫 
鑪煨榾柮煙容冷，酒瀉茅柴春色輕。夜坐不眠人悄悄，梅梢隨月繞窗行。
久雨 汪若楫 
連連春雨幾黄昏，溪岸人家水近門。借問人家水曾落，竹林枝上看風痕。
門前松棚 汪若楫 
突兀山邊屋數間，每嫌斜照上闌干。當門只得添松蓋，未到秋來夜已寒。
青山 汪若楫 
萬木驚秋各自殘，蛩聲扶砌訴新寒。西風不是吹黄落，要放青山與客看。
淳祐壬子王正人謁仙薦薌有感而題 趙善浥 
企仰仙巖歲已深，此行一見即知音。水簾不卷非朝夕，芝石長生到古□。孤鶴來迎疑識面，片雲飛去出無□。相逢總是旌陽侶，喚起先生問劍□。
諷州守 劉炎 
未到桃源來，長憶出家景。及到桃源了，還是鑑中影。
和鍾守宴建昌耋老 蘇某 
使君尊老致聃彭，躋彼公堂醉兕觥。祝饐俾觀親禮節，縱談猶說舊昇平。厖眉昔有商山皓，尚齒當年洛社英。盛事歡傳旴水上，賡歌歸美屬儒生。
題東老庵 張衡 
東老遺風且百年，鄉評猶嘆子孫賢。金丹數滿三千行，玉笈名留十八仙。座上杯盤由好客，鼎中饘粥且隨緣。相逢咸恨匆匆去，絕勝空回訪戴船。
榴皮題壁 朱景行 
白酒延賓出自如，收書養性務三餘。山人醉吐驚人句，却向東庵素壁書。
白龍洞磨崖 史少南 
一自凌空降節飛，日瞻華表望翁歸。今猶香氣浮丹竈，時有仙韶殷翠微。青鳥山深藏宿霧，白猿洞敞納晨暉。榴房桃李年年實，底事游人遇者稀。
春暉亭爲櫸川子賦 王奕 
昔人念親心何如，喻彼百草蒙春暉。一川含綠草方長，滿地落紅春已歸。草欲報春春忽改，子欲養親親不待。嗟哉物爾人亦然，對草無言淚如海。陽春有脚還復來，今年花謝明年開。慈親一去不復見，畫圖空寫春風面。櫸川有子思報親，結茅竹亭留白雲。親恩難酬春易過，獨倚欄干怨春暮。寄言孝子須惜時，流光暗促親顔移。春盤薦脆須及早，莫待酒澆墳上草。
寶香院 王奕 
山如螺髻塔如簪，三面江環一徑深。曉霧拂巖凝蜃氣，夜潮歸壑聽龍吟。戀涼人坐臨流石，带暝禽投隔岸林。獨憾寶香名未稱，只應喚作小江心。
觀潮閣 王奕  钱塘江
南岸客來過北岸，浙山盡處見閩山。清秋井邑棋枰裏，落日汀洲畫軸間。
仙華重午 張森 
空山值端午，采蒲南澗濱。蒲生裹白石，澗水清粼粼。蟠根寸九節，服食能通真。采之不盈掬，土潔含芳辛。行行登絕境，有花如車輪。奇哉世莫識，持扣山中人。山人耳垂肩，羽佩青衣巾。乘飈控玄鶴，汎景下蒼岷。我行意其仙，再拜詢所因。仙人攬花笑，見爾還千春。語我勿復道，倏去無留塵。歸來有餘歎，三嚥華池津。
贈逍遥子 蔡元厲 
身在逍遥境，開庵寓此身。紅塵不到處，白日獨閒人。月滿雲山夜，花留玉洞春。坐中無俗客，猿鶴故相親。
孤青峰 蔡元厲 
琳館松扉白晝扃，驂鸞人去已冥冥。天開遠畫樓臺古，地得遺丹草木靈。萬壑野雲晴釀雨，一池秋水夜涵星。麻姑仙馭今何在，檻外孤峰晚更青。
中閣 蔡元厲 
萬仞仙山插太空，山腰依約見蓬宮。人寰隔絕無煙到，洞府深沉有路通。石罅生雲埋柱礎，海光浮日照簾櫳。野僧齋罷凭欄久，千里秋毫一望中。
彩雲軒 蔡元厲 
洞府神仙此是家，麻姑曾駐五雲車。峰前三尺寒泉水，猶有白蓮開舊花。
遺履軒 蔡元厲 
仙客相從往玉都，軒前惟見老松枯。春來試問梁間燕，還是當時舊履無。
白雲庵  其一 逍遥子 
山居常與白雲俱，小築東軒著藥爐。消遣客魔須底物，竹間葉葉有靈符。
白雲庵  其二 逍遥子 
泉流東畔是蓬萊，我愛青山爲展開。獨倚瘦筇誰是伴，白雲日晚自歸來。
白雲庵  其三 逍遥子 
洞底菖蒲綠作坡，松根况有茯苓多。自能飽飯太平日，不學式微歌浩歌。
白雲庵  其四 逍遥子 
蟻窠得意從渠計，螳翳忘言息我機。寒盡山庵無歷日，野花啼鳥又春歸。
茶庵 逍遥子 
道人宴坐碧山阿，啄木敲門擬客過。吾境本無妖魅事，日長翻有睡爲魔。
羅浮茶 逍遥子 
活水仍將活火煎，茶經妙處莫虛傳。陸顛所在閑題品，未試羅浮第一泉。
遊清源洞 釋圓悟 
清旦尋幽洞，攀躋有同遊。霧雨藏諸峰，萬竅響颼颼。樹杪飛磴懸，巖外見客舟。蘚藤垂翠琰，風葉隨清流。百丈崖班駁，千尺木聳修。烏啼暘谷曉，雲淡海城秋。莓苔蝕丹竈，山房花竹幽。疎烟生墟落，遠水浮汀洲。朝斗空壇在，昇仙往事悠。倚闌吟未就，歸屐少遲留。
山中四首  其一 釋圓悟 
飛瀑掛高崖，幽禽響虛谷。憐此一片景，借得數椽屋。澗木卧槎牙，巖花散芳馥。策杖從所之，偶到南山麓。
山中四首  其二 釋圓悟 
疎林過微雨，西嶺收殘暉。草露濕我屨，松風吹我衣。坐久四山暝，吟餘獨鳥飛。歸來不知晚，蘿月盈窗扉。
山中四首  其三 釋圓悟 
雅懷無所拘，偶行度前崗。長松發佳色，澄潭閟幽光。而我亦何幸，於此得相羊。低頭心語口，茲遊那可忘。
山中四首  其四 釋圓悟 
暝色歛平川，雲歸日已夕。閒行信杖藜，倦坐憇苔石。花亦滿意紅，草自無心碧。吾亦樂吾年，人生不滿百。
海雲閣 釋圓悟 
天風來海門，驚浪作飛雨。岸雲過已盡，隴樹青可數。掛帆鷗鳥外，清吟正凝佇。欲去猶未能，漁燈粲烟渚。
重遊清源洞 釋圓悟 
此地今重到，藤蘿長碧陰。緬思仙去後，長有客來吟。出鳥江濤白，連雲嶺樹深。杖藜宜少駐，靈跡尚堪尋。
小立 釋圓悟 
小立當清曉，一筇吟影孤。蘭香和霧濕，竹老带藤枯。野水流將合，春山淡欲無。雨晴猶未卜，勞爾鵓鳩呼。
晚渡 釋圓悟 
橋巷低臨水，數家深掩門。路窮生寂寞，人渡更黄昏。風色占帆席，潮痕認柳根。岸回林影暝，漁火滿沙村。
遊靜真觀 釋圓悟 
古觀門幽寂，來遊亦夙緣。林堪巢老鶴，壇可禮真仙。秋晚寒生屋，雨深苔印磚。舊藏多御賜，應識尚留傳。
題泉州張許祠 釋圓悟 
泉與睢陽隔，事聞猶涕零。人雖死忠義，祠自活英靈。壞砌寒雲聚，空庭古柏青。功名見信史，何必更碑銘。
和胡教授山庵見訪歸韻 釋圓悟 
因赴山中約，歸途带暝痕。禽聲沉衆樹，人影背孤村。霧起寒城裏，江流古岸根。行吟多得句，知欲與誰論。
大帽山 釋圓悟 
衆山皆弭伏，獨讓此峰尊。絕頂時猶雨，中林晝亦昏。逆風松勢偃，觸石水聲喧。定有幽棲者，何因得晤言。
山中夜歸 釋圓悟 
一鶴候柴關，林空境自閒。竹房秋後凍，病叟夜深還。樹密疑無路，月明猶在山。幽居便所適，已是十年閒。
瑞興寺 釋圓悟 
路僻今蕪翳，寒厨尚起烟。僧依三佛住，門與數峰連。雨潤苔封塔，年深竹覆泉。創時靈異事，猶有斷碑傳。
真人洞 釋圓悟 
捫葛敲幽戶，空山得遍觀。雲離朝拜石，苔積上昇壇。秋晚澗聲澀，月明松影寒。真人不可遇，誰復此燒丹。
和黄瑞玉山庵 釋圓悟 
偶尋孤隠處，幽僻遠腥葷。結屋聊依石，栽松却傍墳。山深長霧雨，海近渺風雲。不必稱昏聵，自然疎見聞。
趙山神祠 釋圓悟 
山中雖隱跡，名被世人知。無策欲干主，有詩還立祠。水雲通別渚，枳槲蔭空墀。多少能吟者，焚香爲拂碑。
題秦君亭 釋圓悟 
昔只爲吟隠，偶然依佛居。路逢陰壑盡，雲抱曉巖虛。亭在因人重，山深與世疎。倘懷名利念，到此欲何如。
承天寺尋勤上人 釋圓悟 
古寺多陳迹，幽花祇自開。凈無秋後暑，遠絕市中埃。苔色侵碑石，松陰蔽月臺。山人遲未至，欲去重徘徊。
次姜秦祠和胡教授韻 釋圓悟 
曉謁崇祠霧靄深，行藏因識二賢心。榻前自有孤忠疏，林下誰賡招隠吟。寂寂精廬蒼蘚入，堂堂遺像暗塵侵。客中莫致生芻奠，聊汲山泉薦菊斟。
題寶山寺二首  其一 釋圓悟 
寓此曾三夏，重來隔五年。溪山亦良是，懷想轉凄然。
題寶山寺二首  其二 釋圓悟 
去臘應差暖，今春定有寒。澗梅花半樹，侵曉又凋殘。
宿友人白雲庵三首  其一 釋圓悟 
不到歲時久，重來人事疎。掃雲僧亦去，誰伴主翁居。
宿友人白雲庵三首  其二 釋圓悟 
萬籟夜俱寂，蒲團清可禪。林疎窗過月，巖遠竹通泉。
宿友人白雲庵三首  其三 釋圓悟 
城裏秋猶熱，山中寒已濃。紫檀時小炷，危坐聽晨鍾。
送壁上人歸承天寺 釋圓悟 
城寺思歸興忽生，又携筇杖出雲扃。月明後夜空山裏，繞屋泉聲只自聽。
方海豐詩境樓分賦得春風 釋圓悟 
暖襲遊人陌上塵，不知花信幾番新。莫教吹到荼䕷處，吹到荼䕷是晚春。
寄方俊甫 釋圓悟 
市橋勞送別，轉影又經時。幾度月圓夜，獨行誰共時。菊寒開欲遍，書遠到應遲。西瀑成庵未，幽樓莫負期。
句 釋圓悟 
獨憐萬木凋零後，屹立風霜慘澹中。
內司毀林建寺 淳祐士人 
合抱長材卧壑深，于今惟恨不空林。誰知廣厦千斤斧，斲盡人間孝子心。
二吳謠 淳祐民謠 
大蜈蚣，小蜈蚣，盡是人間業毒蟲。夤緣扳附有百足，若使飛天能食龍。
都門送杜樞院 區仕衡 
赫赫中興業，黼扆咨明輔。鋒車召黄巖，端笏拜西府。昔簉講筵班，倏接儀曹武。庶幾進讜言，衮職萬一補。璚琚厠珷玞，楩柟雜榛楛。鏡幾祈聖哲，厦構謀梁柱。云何夢傅時，而乃與噲伍。指圖玩金甌，進箴驕玉斧。旦夕尚逡巡，調劑竭肝腑。志竟不可諧，潔身謝鵷羽。道豈榮抽簪，思恒記銘釜。公行且居東，衮歸謁朱戶。
黄愷劉黻趙蕃王元野會講祐國僧舍 區仕衡 
城角曉方罷，齋鐘時一鳴。良候屬春鶑，求友來嚶嚶。吾儕二三子，簪盍懷同聲。相期辨初志，視履規安行。道豈講解得，學以磨琢精。釋氏辨一心，且不蘄修名。齊盟共商求，勉旃在明誠。
聞徐右史暴亡 區仕衡 
議論風生神采端，一身不保更論官。泉臺此恨誰能訴，雪涕空山白日寒。
酬呂監簿叔朝垂示試草 區仕衡 
禮樂三千不可聞，彤墀諸草似劉蕡。莫嗟起部官猶左，尺疏公田頼有君。
祭酒慈溪公以月令勸講兼示諸生感事有作 區仕衡 
按月明堂令，齋居古自稽。四時曾不忒，七政已能齊。禮向經帷奏，箋來學省題。元龜何用卜，伯起在關西。
送劉聲伯赴南安軍羈置 區仕衡 
鳳山君出早，馬廄我來遲。盤辟分齋日，流涕伏闕時。謫堪栽嶺樹，愁莫賦江蘺。橫浦看前輩，應劉鐵漢詩。
寄趙仲白先輩 區仕衡 
章臺杜牧之，長安孟東野。憶君飛筆時，何處木蘭下。
觀參寥手書 區仕衡 
鵰飛鷙舉百篇詩，誰是浮屠玅總師。若把貫休齊己論，風流惟有大蘇知。
喜聲伯謫還 區仕衡  钱塘江
生還今日寸心明，客淚初收恨亦平。豈有安危關一疏，不知流逐到諸生。錢塘江上船猶待，玉枕山前屋未成。畎畝餘忠劉子政，也應全不爲修名。
贈稠長老 區仕衡 
雙樹林間結草庵，拈花一笑拜瞿曇。玄風橡栗餐亭午，堂下門徒且放參。
建昌憩李尚書山房 區仕衡  庐山
舊里鳴珂一下車，蓬山西觀更誰如。木天清夢何人到，花雨空林有客居。樓迥更堪看蠡澤，雲深猶自護匡廬。高齋曲館新增色，讀盡尚書萬卷餘。
過金壇遇劉宰 區仕衡 
故人逢傲吏，問驛下西關。製錦誰能似，鳴琴爾自閑。京江三國地，斗野五州山。去矣繁霜鬢，烟波照白綸。
答趙宗白宣州寄詩次韻 區仕衡 
三載樟亭信到遲，偏勞雙鯉寄相思。玄暉有興期頻訂，太白曾游亦自奇。顧我嘗爲秋圃客，知君不廢敬亭詩。未須更道澄江練，只候飛鳬上赤墀。
與客西湖上感事 區仕衡  西湖
湖頭雙槳藕花新，五嫂魚羹麯院春。只道西陵松柏下，繁臺賓客更何人。
聞張山翁入黄鵠山 區仕衡 
采薇黄鵠嶺，投迹去無蹤。我亦從今逝，浮雲四百峰。
蕭葉二子夜過 區仕衡 
褐衣曾替衮衣愁，肉食誰知藿食憂。斬馬尚方無可借，夜深燈下看吳鉤。
胡生行 區仕衡 
君不見平陵班仲升，君不見句章闞德潤。二子傭書日苦貧，投筆誦經總才雋。又不見二子之後有胡生，寸管從人落魄行。往往自詫骨非賤，口述二子功與名。鑿空絕域稱使者，孝廉爲郎補中舍。都鄉拜爵金印持，定遠封侯玉門射。胡生果是大耳兒，蛟龍尺水自有時。長安乞米齒編貝，且得待詔聊免饑。不能持釣富春澤，只解校文天祿閣。丈夫豈必終落魄，他時人認傭書客。
書事 區仕衡 
南渡衣冠廢蒯緱，中原盡載向湖游。胡塵不謂飛滇海，鬼火何因暗鄂州。竟使兵家勞策畫，到今國是計恩仇。草茅死未忘哀憤，豈但燕雲恨白溝。
還家 區仕衡 
芻蕘計已非，戇直得全稀。久病畏風露，深居思蕨薇。豹藏寧是隠，鳥倦早知歸。但有黔婁婦，猶堪老布衣。
游曹溪六祖寺 區仕衡 
智藥曾過此，溪源掬水香。西天傳鷲至，南海見龍藏。菩薩一心竟，伽梨六代長。千年法珠在，持得照迷方。
登西樵後即往羅浮山 區仕衡 
大科百丈興翛然，東向朱明七洞天。躡級修衢通絕巘，鑿空靈竇架飛烟。鳳毛五色天巖上，竹篆千秋石室前。兩入名山勞蠟屐，安期于世竟能仙。
石竹花 區仕衡 
風摇衡浦岸邊涼，露結江皋葉上霜。小玉移來窗檻裏，不勝愁思滿瀟湘。
長林館 區仕衡 
司空修史王官谷，貞白藏書句曲山。我愧汗青無日就，深林空自掩柴關。
鄭寺丞鄧山長來訪林中 區仕衡 
喧傳彩鷁下江干，村北村南稚子看。呼酒咄嗟欣有客，住山寥落幸無官。不慚居士新藤帽，亦醉田家老瓦盆。君愛幽居尋舊好，幾來林下共清歡。
雨中 區仕衡 
蓬窗竹戶小園東，濕盡殘紅又淺紅。羨殺烏棲深樹穩，豆花籬落雨聲中。
五十 區仕衡 
早衰方五十，短髮已成翁。客向閒居謝，詩因老病工。殘更啼絡緯，細雨落梧桐。明日晴當出，看山興未窮。
柴門 區仕衡 
豈少安危事，柴門獨倚樓。溪纔通舴艋，林已叫鉤輈。歸鬢霜俱落，冥心水不流。荆軻何用詠，劍術轉堪羞。
嶺南大雪 區仕衡 
海凍珊瑚萬里沙，炎方六出盡成花。洛陽縱有行春令，誰問袁安處士家。
讀景炎福州詔書 區仕衡 
多難興邦海艦移，忽逢祀夏配天時。小臣不死留雙眼，東向行都望六師。
太玉洞聽琴 劉黻 
無絃不成聲，有絃多失真。真聲在何所，和陶方寸春。文操惜已遠，孔壇嗟復陳。所以桑濮響，鄭衛波嬴秦。詎知幽谷間，迺聞太古淳。游魚出春水，鳴鶴橫霜晨。休羨廣陵秘，是雅皆怡神。
接家書 劉黻 
朝朝聽來鴻，來鴻一何邈。秋往冬又至，爾鴻胡來遲。凝眸屢東眺，飛雲渺天角。薄晚雲四低，來鴻似微雀。習習遠近人，尺書墜猶玉。亟啟讀平安，字字發天樂。殷勤謝來鴻，相過勿憚數。
中興更化詩 劉黻 
東南天一隅，誰起銅駝思。雁蕩山之臞，匕飯悲黍離。矯首中興期，儒風昌四維。陰霾苦凝沍，光景幾逶遲。鴟鴞騰惡音，蛇虺紛剝脂。忠憤發夜氣，歷歷排姦辭。黎明叫閶闔，骨鯁蒼旻知。陽噓一脈春，萬宇同掀眉。睿智覺今是，廟斷消前非。疇昔兩揆賢，燭照朋邪欺。化絃易新調，活著扶危機。孽蜮遁妖迹，鳴鳳覽德輝。聾聵一甦醒，皇運興炎基。耿耿忠孝圖，炳炳恢復規。有志竟成事，失機將奚爲。布帛可禦寒，穀粟能療饑。盤錯見利器，疾病知良醫。今日墜悠邈，千古羞塗碑。
悼孫龍坡居士 劉黻 
世教嗟蕪棘，獨立狷者儔。寄隠萬卷林，不知霜滿頭。抗論異端息，觀志天爵修。一室即著庭，聖賢時與酬。編摩發雲漢，千古芸香留。毋云食報邈，諸郎稼方收。
前廡兩學錄罷職公堂求經明行修之士充員時蜀人楊時發當其選楊君以賤姓名薦或謂余求之蜀人董□行越人俞季淵永嘉陳行之咸以爲不然余亦自揆焉而記以詩云 劉黻 
汲古綆懼絕，植德根懼斸。繩樞守窮賤，旦旦天境續。防意如長城，視身等良玉。禰薦非吾榮，臧毀詎吾辱。暗漏但勿欺，人心勝明燭。
挽新昌俞夫人母 劉黻 
我與令子交，道味見顔色。乃知貽教來，諄諄及岐嶷。世多諛墓文，令子序其實。範身唯禮閑，齊家本天則。子哀難盡書，母德更何極。寒風號古林，慈烏繞珉刻。
寄徐子蒼 劉黻 
洙泗千載孤，師友道已寂。柯山風雪間，古韻響金石。予生眇云晚，志苦毛髮赤。大道惟一中，如渴饑飲食。智過愚不及，均之失天則。虛舟發真機，戶庭滿春色。印之賢聖言，充然乃有得。
風水 劉黻 
不雨五十日，一雨生意回。詎料雨復癡，日日聞震雷。中元節倏屆，巨飈恣喧豗。故挽水倒流，能撼山欲摧。掀茅與揚沙，境境人號哀。餘禾墊西甽，大木橫荒垓。芝田逮楠溪，廛井歸丘萊。飄骸填港匯，悲魄棲山隈。吁嗟今之人，瘥札相轆轠。籲天豈耄昏，靜□□□□。積乖必致盭，養燼終成炲。造化一感應，予奪何心哉。未聞豳詩官，租稅星火催。
癸丑九月苦雨和宋飲冰韻 劉黻 
旱潦苦傷稼，景象難休休。老農早夜祝，願見虞與周。彌望淚欲滴，相對如楚囚。蒼天叫不應，空使霜白頭。市廛强喧飾，村落多闃幽。僂指千載間，曾無三兩秋。竈冷蛙産釜，甕閒埃積蒭。長此更不已，菜色淪荒丘。陽精赫陰霾，庶寬漆室憂。
代壽徐意一參政 劉黻 
東南仁氣氳堪輿，武夷相望鍾真儒。考亭西山接伊洛，戶庭坦蕩除榛蕪。意一先生續正傳，剛以直養軻其徒。端平御史凜風節，歷歷抗疏誅姦諛。愛君憂國根性天，實與名稱名非沽。藝祖所謂社稷臣，四海歡呼登政途。津梁善類植泰道，柱石明堂開遠模。丹心炳炳照白髮，力扶國是消民瘉。共期聖祉登嵩華，長使廊廟聞都俞。黎元翹首望太平，願斡聖化還唐虞。
哭藝堂湯先生 劉黻 
天地之性人爲貴，四體百骸仁義具。先生領之皇降初，繇稚及耆全故步。深居獨觀昭曠原，學不師傳能自悟。真貧不撓萬境融，實行已熟群□□。深衣褒带山澤癯，經史百家羅府庫。東南清敘知幾何，見謂生賢扶世數。申公不召老丘園，共惜烟霞早成痼。予嘗北面承至言，如立明堂聞大濩。是時年方二十三，自歎摳趨已云暮。詎知窮餓驅遠遊，倏忽五年疏杖屨。世界剝爛志士稀，稽首斯文獨終慕。家書一幅來雁山，報言先生溘朝露。肝腸欲斷聲欲瘖，六月悲風起荒圃。先生諒與混沌游，魂魄聰明還太素。生兮無辱死有榮，虎護龍居老師墓。
焦溪茶 劉黻 
上猶石磑天下無，霏霏吐出焦溪腴。龜泉二湛康廬如，瓦鼎纔跳魚眼珠。顧我常苦書腸枯，一汲河潤九里餘。山精木怪不作魔，澆過秦論風生裾。幾回喚醒眉山蘇，詩句零落樵與漁。向非朔洛角植黨，焦溪安得聲價俱。似聞東觀羅遺逸，煩君寄上圖經書。
東坡竹石 劉黻 
坡翁北歸留戲筆，數竹離奇生磈石。世如有鳳必先知，碌碌凡禽誰得識。風不聲兮月不影，山僧笑我移枯瘠。嶺阯每苦烟瘴深，烟瘴何曾禍忠直。天使無垢來此邦，要與坡翁發真跡。大書特書等傲岸，方寸一虛隘八極。何年移植蓬萊宮，清風逼人寒半壁。枝可磨，葉可摘，石上根，祗如昔。
用韻酬胡編校 劉黻 
詩成斷肝腑，寄我光焰長。貞女守閒寂，志士多悲傷。烟雲起寒嶼，風雨喧夕窗。憂時付酒斚，惜日惟書斚。頤養匪丹汞，坤德明黄裳。羨君富奇植，獨榦難爲芳。
追和淵明貧士詩七首  其一 劉黻 
貧士何所營，但知貧可依。日月照不盡，朝暮常分暉。水瘦魚自躍，林寒鳥亦飛。紛紛苦多求，此境誰同歸。石田久不種，難免良夜饑。饑本士之常，獨抱嫠婦悲。
追和淵明貧士詩七首  其二 劉黻 
把書不釋手，非志冕與軒。昔有董仲舒，三載不窺園。道味歸肝脾，遑恤厨無烟。家貧未爲貧，有書足可研。寤寐千載心，俗子難與言。勿歎師友寂，日日親聖賢。
追和淵明貧士詩七首  其三 劉黻 
高山與流水，妙趣歸之琴。吾媿學未成，匪歎無知音。但向胸中會，毋勞指下尋。種菊或可茹，得酒聊復斟。窮達非所期，動靜一以欽。發爲琴之聲，邈矣天地心。
追和淵明貧士詩七首  其四 劉黻 
平生抱狷介，深愧唾面婁。蒿萊常閉門，與世疏應酬。奈何世患稔，鯁鯁如馬周。顛頓亦良苦，饑羸非所憂。皇路益以榛，忍作寒蟬儔。口禍渺無際，困辱祗自求。
追和淵明貧士詩七首  其五 劉黻 
靜對松竹枝，一塵無相干。飲酒不至醉，讀書匪求官。畦瘠多種菊，采采亦可餐。衣冠背時樣，筆硯同歲寒。但求聖賢心，肯效兒女顔。紛紛往來者，笑我柴門關。
追和淵明貧士詩七首  其六 劉黻 
人生特寄耳，何往非萍蓬。世挾智反愚，予謂拙乃工。淵明有姱節，高邁疏與龔。大抵豪傑士，所見自略同。簞瓢非遂窮，軒冕豈真通。倘不達至理，冥霧將奚從。
追和淵明貧士詩七首  其七 劉黻 
扁舟溯西江，忽抵梅花州。二忠儼遺像，予愧非其儔。肝膽照冰雪，要亦狷者流。言直不砭時，掇禍貽親憂。山禽似相盼，來往疑勸酬。闃坐生萬感，矯首觀前修。